2009L0138 — MT — 23.05.2014 — 005.003

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B DIRETTIVA 2009/138/KE TAL-PARLAMENT EWROPEW U TAL-KUNSILL tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibbiltà II) (Tfassil mill-ġdid) (Test b’rilevanza għaż-ŻEE) (ĠU L 335, 17.12.2009, p.1)

Emendat bi:





Ikkoreġut b'









▼B

DIRETTIVA 2009/138/KE TAL-PARLAMENT EWROPEW U TAL-KUNSILL

tal-25 ta’ Novembru 2009

dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibbiltà II)

(Tfassil mill-ġdid)

(Test b’rilevanza għaż-ŻEE)







IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 47(2) u l-Artikolu 55 tiegħu, Wara li kkunsidraw il-proposta mill-Kummissjoni, Wara li kkunsidraw l-opinjoni tal-Kumitat Ekonomiku u Soċjali Ewropew ( 1 ), Wara li kkonsultaw il-Kumitat tar-Reġjuni, Filwaqt li jaġixxu skont il-proċedura stabbilita fl-Artikolu 251 tat-Trattat ( 2 ), Billi: (1) Għandhom isiru emendi sostanzjali fl-Ewwel Direttiva tal-Kunsill 73/239/KEE tal-24 ta’ Lulju 1973 dwar il-koordinament ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju tal-assigurazzjoni diretta barra mill-assigurazzjoni tal-ħajja ( 3 ), fid-Direttiva tal-Kunsill 78/473/KEE tat-30 ta’ Mejju 1978 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ koassigurazzjoni Komunitarja ( 4 ), fid-Direttiva tal-Kunsill 87/344/KEE tat-22 ta’ Ġunju 1987 dwar il-koordinazzjoni ta’ liġijiet, regolamenti u dispożizzjonijiet amministrattivi rigward l-assigurazzjoni għall-ispejjeż legali ( 5 ), fit-tieni Direttiva tal-Kunsill 88/357/KEE tat-22 ta’ Ġunju 1988 dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu ma’ assigurazzjoni diretta ta’ xorta oħra minn assigurazzjoni tal-ħajja u li jistipulaw id-dispożizzjonijiet li jiffaċilitaw l-eżerċizzju effettiv tal-libertà li jiġu pprovduti servizzi ( 6 ), fid-Direttiva tal-Kunsill 92/49/KEE tat-18 ta’ Ġunju 1992 dwar il-koordinazzjoni ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju tal-assigurazzjoni diretta barra minn assigurazzjoni tal-ħajja (it-tielet Direttiva dwar assigurazzjoni mhux fuq il-ħajja) ( 7 ), fid-Direttiva 98/78/KE tal-Parlament Ewropew u tal-Kunsill tas-27 ta’ Ottubru 1998 dwar is-superviżjoni supplimentari ta’ intrapriżi tal-assigurazzjoni u ta’ grupp ta’ assugurazzjoni ( 8 ), fid-Direttiva 2001/17/KE tal-Parlament Ewropew u tal-Kunsill tad-19 ta’ Marzu 2001 dwar ir-rijorganizzazzjoni u l-istralċ ta’ impriżi tal-assigurazzjoni ( 9 ); Fid-Direttiva 2002/83/KE tal-Parlament Ewropew u tal-Kunsill tal-5 ta’ Novembru 2002 li tikkonċerna l-assigurazzjoni fuq il-ħajja ( 10 ), u d-Direttiva 2005/68/KE tal-Parlament Ewropew u tal-Kunsill tas-16 ta’ Novembru 2005 dwar ir-rijassigurazzjoni ( 11 ). Dawn id-Direttivi għandhom jiġi riformulati fl-interess taċ-ċarezza. (2) Biex jiġi ffaċilitat l-aċċess għal, u l-eżerċizzju ta’, l-attivitajiet tal-assigurazzjoni u r-rijassigurazzjoni, jeħtieġ li jiġu eliminati d-differenzi l-aktar sinifikanti bejn il-liġijiet tal-Istati Membri, f’dak li jikkonċerna r-regoli li huma suġġetti għalihom l-impriżi tal-assigurazzjoni u r-rijassigurazzjoni. Għaldaqstant hu meħtieġ qafas legali għall-impriżi tal-assigurazzjoni u r-rijassigurazzjoni għall-iżvolġiment tal-kummerċ tal-assigurazzjoni fis-suq intern, li jagħmilha aktar faċli għall-impriżi tal-assigurazzjoni u r-rijassigurazzjoni li għandhom l-uffiċju prinċipali fil-Komuniutà, biex ikopru r-riskji u l-impenji fil-Komunità. (3) Fl-interess tal-funzjonament tajjeb tas-suq intern, jeħtieġ li jiġu stabbiliti regoli kkoordinati dwar is-superviżjoni tal-gruppi tal-assigurazzjoni u, bil-għan li jitħarsu l-kredituri, dwar ir-rijorganizzazzjoni u l-proċeduri ta’ stralċ tal-impriżi tal-assigurazzjoni. (4) Huwa xieraq li ċerti impriżi li jipprovdu servizzi tal-assigurazzjoni ma jkunux koperti bis-sistema stabbilita b’din id-Direttiva minħabba d-daqs, l-istatus legali u n-natura tagħhom - ta’ konnessjoni mill-qrib ma’ sistemi pubbliċi tal-assigurazzjoni - jew minħabba s-servizzi speċifiċi li joffru. Hemm ukoll xewqa li jkunu esklużi ċerti istituzzjonijiet f’għadd ta’ Stati Membri li n-negozju tagħhom ikopri biss settur limitat ħafna u li huwa ristrett bil-liġi għal territorju speċifikat jew għal persuni speċifikati. (5) L-impriżi tal-assigurazzjoni żgħar ħafna li jissodisfaw ċerti kondizzjonijiet, inkluż livell ta’ dħul gross mill-premium li jkun inqas minn EUR 5 miljun, huma esklużi mill-kamp ta’ applikazzjoni ta’ din id-Direttiva. Madankollu, l-impriżi kollha tal-assigurazzjoni u tar-rijassigurazzjoni li għandhom diġà liċenzja skont id-Direttivi kurrenti għandhom jibqgħu jirċievu l-liċenzja meta din id-Direttiva tiġi implimentata. L-impriżi li huma esklużi mill-kamp ta’ applikazzjoni ta’ din id-Direttiva għandhom ikunu jistgħu jagħmlu użu mil-libertajiet bażiċi mogħtija mit-Trattat. Dawk l-impriżi għandhom l-għażla li jfittxu l-awtorizzazzjoni skont din id-Direttiva sabiex jibbenefikaw mil-liċenzja unika prevista minn din id-Direttiva. (6) Għandu jkun possibbli għall-Istati Membri li jirrikjedu lill-impriżi li jeżerċitaw in-negozju ta’ assigurazzjoni jew ta’ rijassigurazzjoni u li jkunu esklużi mill-kamp ta’ applikazzjoni ta’ din id-Direttiva biex jirreġistraw. L-Istati Membri jistgħu wkoll japplikaw superviżjoni prudenzjali u legali għal dawn l-impriżi. (7) Id-Direttiva tal-Kunsill 72/166/KEE tal-24 ta’ April 1972 dwar l-approssimazzjoni tal-liġijiet tal-Istati Membri li għandhom x’jaqsmu ma’ assigurazzjoni kontra responsabbiltà ċivili fir-rigward tal-użu ta’ vetturi bil-mutur u l-infurzar tal-obbligu ta’ assigurazzjoni kontra din ir-responsabbiltà ( 12 ), is-Seba’ Direttiva tal-Kunsill 83/349/KEE tat-13 ta’ Ġunju 1983 ibbażata fuq l-Artikolu 54(3)(g) tat-Trattat dwar il-kontijiet konsolidati ( 13 ), it-tieni Direttiva tal-Kunsill 84/5/KEE tat-30 ta’ Diċembru 1983 dwar l-approssimazzjoni tal-liġijiet tal-Istati Membri li għandhom x’jaqsmu ma’ assigurazzjoni kontra r-responsabbiltà ċivili fir-rigward tal-użu ta’ vetturi bil-mutur ( 14 ), id-Direttiva 2004/39/KE tal-Parlament Ewropew u tal-Kunsill tal-21 ta’ April 2004 dwar is-swieq fl-istrumenti finanzjarji ( 15 ) u d-Direttiva 2006/48/KE tal-Parlament Ewropew u tal-Kunsill tal-14 ta’ Ġunju 2006 dwar l-aċċess u l-eżerċizzju tan-negozju tal-istituzzjonijiet ta’ kreditu ( 16 ), jistipulaw regoli ġenerali fl-oqsma tal-kontabbiltà, tar-responsabbiltà tal-assigurazzjoni ta’ vetturi, tal-istrumenti finanzjarji u l-istituzzjonijiet ta’ kreditu u jipprovdu għal definizzjonijiet f’dawk l-oqsma. Huwa xieraq li xi wħud minn dawk id-definizzjonijiet stabbiliti f’dawk id-Direttivi ikunu japplikaw għall-finijiet ta’ din id-Direttiva. (8) Il-bidu ta’ attivitajiet tal-assigurazzjoni u tar-rijassigurazzjoni għandu jkun suġġett għal awtorizzazzjoni preliminari. Jeħtieġ għalhekk li jiġu stabbiliti l-kondizzjonijet u l-proċeduri għall-għoti ta’ din l-awtorizazzjoni u għar-rifjut tal-istess. (9) Id-Direttivi revokati minn din id-Direttiva ma jistipulaw l-ebda regoli fir-rigward tal-attivitajiet ta’ rijassigurazzjoni li tista’ tkun awtorizzata li tkompli mpriża tal-assigurazzjoni. Hu f’idejn l-Istati Membri li jiddeċiedu li jistipulaw kwalunkwe regoli f’dan ir-rigward. (10) Ir-referenzi, f’din id-Direttiva, għal impriżi tal-assigurazzjoni jew tar-rijassigurazzjoni għandhom jinkludu impriżi tal-assigurazzjoni captive u tar-rijassigurazzjoni captive, ħlief fil-każijiet fejn hemm dispożizzjonijiet speċifiċi għal dawn l-impriżi. (11) Peress li din id-Direttiva hija strument essenzjali għat-twettiq tas-suq intern, l-impriżi tal-assigurazzjoni u r-rijassigurazzjoni awtorizzati fl-Istat Membru ta’ domiċilju tagħhom għandhom ikunu awtorizzati li jeżerċitaw, fil-Komunità, kwalunkwe attività jew l-attivitajiet kollha tagħhom, billi jistabbilixxu fergħat jew jipprovdu s-servizzi. Jeħtieġ għalhekk li titwettaq l-armonizzazzjoni li hemm bżonn u li hija suffiċjenti biex jintlaħaq ir-rikonoxximent reċiproku tal-awtorizazzjonijiet u s-sistemi ta’ suoerviżjoni, u għaldaqstant awtorizzazzjoni unika li hija valida fil-Komunità kollha u li tippermetti li s-superviżjoni ssir mill-Istat Membru tal-oriġini. (12) Id-Direttiva 2000/26/KE tal-Parlament Ewropew u tal-Kunsill tas-16 ta’ Mejju 2000 dwar l-approssimazzjoni tal-liġijiet tal-Istati Membri rigward l-assigurazzjoni kontra r-responsabbiltà ċivili fir-rigward tal-użu ta’ vetturi bil-mutur (ir-raba’ Direttiva dwar assigurazzjoni għall-vetturi) ( 17 ) tistipula regoli dwar il-ħatra tar-rappreżentant tal-klejms. Dawk ir-regoli għandhom japplikaw għall-finijiet ta’ din id-Direttiva. (13) L-impriżi tar-rijassigurazzjoni għandhom jillimitaw l-għanijiet tagħhom għan-negozju tar-rijassigurazzjoni u l-operat relatat. Dan ir-rekwiżit m’għandux iwaqqaf impriża tar-rijassigurazzjoni milli twettaq attivitajiet, bħall-għoti ta’ pariri dwar l-istatistika jew attwarji, analiżi tar-riskju jew riċerka għall-klijenti tagħha. Jista’ wkoll ikollha l-funzjoni ta’ kumpannija prinċipali u twettaq attivitajiet relatati mal-qasam tas-servizzi finanzjarji fil-kuntest tal-Artikolu 2(8) tad-Direttiva 2002/87/KE tal-Parlament Ewropew u tal-Kunsill tas-16 ta’ Diċembru 2002 dwar is-superviżjoni supplementari ta’ istituzzjonijiet ta’ kreditu dwar impriżi ta’ assigurazzjoni u ditti tal-investiment f’konglomerat finanzjarju ( 18 ). Fi kwalunkwe każ, dak ir-rekwiżit ma jippermettix it-twettiq ta’ attivitajiet li mhumiex relatati ma’ attivitajiet bankarji jew finanzjarji. (14) Il-ħarsien tat-titolari tal-polza jippresupponi li l-impriżi tal-assigurazzjoni jew ir-rijassigurazzjoni huma suġġetti għar-rekwiżiti ta’ solvibbiltà effettiva li jirriżultaw f’allokazzjoni effiċjenti ta’ kapital matul l-Unjoni Ewropea. Fid-dawl tal-iżviluppi tas-suq, is-sistema eżistenti m’għadhiex adattata. Għaldaqstant jeħtieġ li jiġi introdott qafas regolatorju ġdid. (15) Skond l-aħħar żviluppi fil-qasam tal-ġestjoni tar-riskju, fl-ambitu tal-Assoċjazzjoni Internazzjonali għas-Superviżjoni tal-Assigurazzjoni, tal-Bord dwar l-Istandards Internazzjonali tal-Kontabbiltà u tal-Assoċjazzjoni Attwarjali Internazzjonali u skont żviluppi f’setturi oħra finanzjarji, għandu jiġi adottat approċċ ibbażat fuq ir-riskju li jipprovdi inċentivi għall-impriżi tal-assigurazzjoni u r-rijassigurazzjoni biex ir-riskji tagħhom ikunu jistgħu jiġu kkalkolati u amministrati tajjeb. Għandha tiżdied l-armonizzazzjoni billi jiġu pprovduti regoli speċifiċi għall-valutazzjoni tal-attivi u l-passivi, inklużi dispożizzjonijiet tekniċi. (16) L-għan ewlieni tar-regolamentazzjoni tal-assigurazzjoni u r-rijassigurazzjoni u tas-superviżjoni huwa l-ħarsien adegwat tat-titolari tal-polza u tal-benefiċjarji. It-terminu benefiċjarju għandu jkopri kwalunkwe persuna naturali jew legali li tkun intitolata għal dritt skont kuntratt ta’ assigurazzjoni. L-istabbilità finanzjarja u s-swieq ekwi u stabbli jikkostitwixxu għanijiet oħra tar-regolamentazzjoni u tas-superviżjoni tal-assigurazzjoni u tar-rijassigurazzjoni, li għandhom ukoll jitqiesu mingħajr ma jittieħed mill-importanza tal-għan ewlieni. (17) Is-sistema ta’ solvibbiltà stabbilita f’din id-Direttiva hija mistennija li twassal għal protezzjoni aħjar għat-titolari tal-polza. Din se titlob lill-Istati Membri biex jipprovdu l-awtoritajiet superviżorji bir-riżorsi sabiex jissodisfaw l-obligazzjonijiet tagħhom kif stipulat f’din id-Direttiva. Dan jinkludi l-kapaċitajiet kollha neċessarji, inklużi r-riżorsi finanzjarji u umani. (18) L-awtoritajiet superviżorji tal-Istati Membri għandu għalhekk ikollhom għad-dispożizzjoni tagħhom dawk il-mezzi kollha meħtieġa biex tkun żgurata t-tmexxija tajba tan-negozju tal-assigurazzjoni u tar-rijassigurazzjoni fil-Komunità, kemm jekk imwettqa skont id-dritt ta’ stabbiliment jew skont il-libertà ta’ provvediment ta’ servizzi. Biex tiġi żgurata l-effettività tas-superviżjoni, kull azzjoni mwettqa mill-awtoritajiet superviżorji għandha tkun proporzjonali għan-natura, l-iskala u l-kumplessità tar-riskji inerenti għan-negozju tal-assigurazzjoni jew ir-rijassigurazzjoni tal-impriża, indipendentament mill-importanza tal-impriża kkonċernata għall-istabbilità finanzjarja kumplessiva tas-suq. (19) Din id-Direttiva m’għandhiex tkun wisq tassattiva għall-impriżi tal-assigurazzjoni żgħar u ta’ daqs medju. Wieħed mill-għodda biex jintlaħaq dak l-objettiv hu applikazzjoni adegwata tal-prinċipju tal-proporzjonalità. Dak il-prinċipju għandu jiġi applikat kemm għar-rekwiżiti imposti fuq l-impriżi tal-assigurazzjoni u tar-rijassigurazzjoni kif ukoll għall-eżerċitar tas-setgħat superviżorji. (20) B’mod partikolari, din id-Direttiva m’għandhiex tkun wisq tassattiva għall-impriżi tal-assigurazzjoni li jispeċjalizzaw fil-provvista ta’ tipi speċifiċi ta’ assigurazzjoni u jipprovdu servizzi lil setturi speċifiċi ta’ konsumaturi, u għandha tirrikonoxxi li l-fatt li l-ispeċjalizzar b’dan il-mod jista’ jkun għodda ta’ valur biex ir-riskju jiġi ġestjonat b’mod effiċjenti u effettiv. Sabiex jinkiseb dak l-objettiv, kif ukoll l-applikazzjoni xierqa tal-prinċipju ta’ proporzjonalità, għandha issir dispożizzjoni biex ikun permess speċifikament li l-impriżi jużaw id-data tagħhom stess biex jikkalibraw il-parametri fil-moduli tar-riskju ta’ assigurazzjoni tal-formula standard tal-Kapital Rekwiżit għas-Solvibbiltà. (21) Din id-Direttiva għandha tieħu wkoll kont tan-natura speċifika tal-impriżi tal-assigurazzjoni captive u tar-riassigurazzjoni captive. Peress li dawk l-impriżi jkopru biss riskji assoċjati mal-grupp industrijali jew kummerċjali li jagħmlu parti minnu, għalhekk għandhom jiġu pprovduti strateġiji xierqa f’konformità mal-prinċipju tal-proporzjonalità biex jirriflettu n-natura, l-iskala u l-kumplessità tan-negozju tagħhom. (22) Is-superviżjoni tal-attività tar-riassigurazzjoni għandha tieħu kont tal-karatteristiċi speċjali tan-negozju tar-riassigurazzjoni, l-aktar in-natura globali tagħha u l-fatt li t-titolari tal-polza ta’ assigurazzjoni huma wkoll impriżi tal-assigurazzjoni u tar-riassigurazzjoni. (23) L-awtoritajiet superviżorji għandhom ikunu kapaċi jakkwistaw mingħand l-impriżi tal-assigurazzjoni u tar-rijassigurazzjoni l-informazzjoni meħtieġa għall-għanijiet ta’ superviżjoni, inklużi, fejn xieraq, informazzjoni żvelata pubblikament minn impriża tal-assigurazzjoni u tar-rijassigurazzjoni skont rekwiżiti ta’ rappurtar finanzjarju, elenkar u rekwiżiti legali jew regolatorji oħra. (24) L-awtoritajiet superviżorji tal-Istat Membru ta’ domiċilju għandhom ikunu responsabbli għas-superviżjoni tas-saħħa finanzjarja tal-impriżi tal-assigurazzjoni u r-rijassigurazzjoni. Għal dan il-għan għandhom iwettqu kontrolli u evalwazzjonijiet fuq bażi regolari. (25) L-awtoriatjiet superviżorji għandhom ikunu jistgħu jikkunsidraw l-effetti fuq l-immaniġġjar tar-riskji u tal-attivi li għandhom kodiċi volontarji ta’ kondotta u ta’ trasparenza li jikkonformaw magħhom l-istituzzjonijiet rilevanti li jinnegozjaw fi strumenti ta’ investiment li mhux regolati jew li huma alternattivi. (26) Il-punt tat-tluq għall-adegwatezza tar-rekwiżiti kwantitattivi fis-settur tal-assigurazzjoni huwa l-Kapital Rekwiżit għas-Solvibbiltà. L-awtoritajiet superviżorji għandhom għalhekk ikollhom is-setgħa li jimponu żieda kapitali fuq il-Kapital Rekwiżit għas-Solvibbiltà biss f’każ ta’ ċirkostanzi eċċezzjonali, fil-każi msemmija f’din id-Direttiva, wara l-proċess ta’ reviżjoni superviżorja. Il-formula standard tal-Kapital Rekwiżit għas-Solvibbiltà hija intenzjonata biex tirrifletti l-profil tar-riskju tal-maġġoranza tal-impriżi tal-assigurazzjoni u tar-rijassigurazzjoni. Madanakollu, jista’ jkun hekk każijiet fejn l-approċċ standardizzat ma jirriflettix b’mod adegwat il-profil tar-riskju speċifiku ta’ impriża partikolari. (27) L-impożizzjoni ta’ żieda kapitali hija eċċezzjonali fis-sens li din għandha tintuża biss bħala l-aħħar miżura, meta miżuri superviżorji oħra ma jkunux effettivi jew xierqa. Barra minn hekk, it-terminu eċċezzjonali għandu jinftiehem fil-kuntest tas-sitwazzjoni speċifika ta’ kull impriża iktar milli f’relazzjoni man-numru taż-żidiet kapitali imposti f’suq speċifiku. (28) Iż-żieda kapitali għandha tinżamm sakemm iċ-ċirkostanzi li kienet imposta fihom ma jiġux remedjati. F’każ ta’ defiċjenza sinifikanti fil-mudell parzjali jew intern jew fallimenti sinifikanti fil-governanza, l-awtoritajiet superviżorji għandhom jiżguraw li l-impriża kkonċernata tagħmel kull sforz biex tirrimedja d-defiċjenzi li wasslu biex tiġi imposta ż-żieda kapitali. Madanakollu, meta l-approċċ standardizzat ma jirriflettix b’mod adegwat il-profil tar-riskju speċifiku ta’ impriża ż-żieda kapitali tista’ tibqa’ għal snin konsekuttivi. (29) Ċerti riskji jistgħu jiġu biss indirizzati permezz ta’ rekwiżiti ta’ governanza, aktar milli permezz tar-rekwiżiti kwantitattivi li joħorġu mill-Kapital Rekwiżit għas-Solvibbiltà. Sistema ta’ governanza effettiva hija għalhekk essenzjali għall-ġestjoni adegwata tal-impriża tal-assigurazzjoni u għas-sistema regolatorja. (30) Is-sistema ta’ governanza tinkludi l-funzjoni tal-ġestjoni tar-riskju, il-funzjoni tal-osservanza, il-funzjoni tal-verifika interna u l-funzjoni attwarja. (31) Funzjoni hija kapaċità amministrattiva għat-twettiq ta’ kompiti partikolari ta’ governanza. L-identifikazzjoni ta’ funzjoni partikolari ma tipprevjenix lill-impriża milli tiddeċiedi liberament dwar l-organizzazzjoni ta’ dik il-funzjoni fil-prattika, ħlief meta d-Direttiva tipprovdix xort’oħra. Dan m’għandux iwassal għal rekwiżiti li jikkostitwixxu piż żejjed għaliex iridu jitqiesu n-natura, l-iskal, u il-kumplessità tal-operazzjonijiet tal-impriża. Għandu għalhekk jkun possibli li dawk il-funzjonijietjiġu mwettqa mill-persunal tal-impriża, li jintalab parir minn esperti esterni jew li jiġu outsourced lill-esperti fil-limitit stabbiliti minn din id-Direttiva. (32) Barra minn hekk, ħlief fir-rigward tal-funzjoni tal-verifika interna, f’impriżi iżgħar u anqas kumplessi, għandu jkun possibli li persuna jew unità organizzattiva waħda jwettqu aktar minn funzjoni waħda. (33) Il-funzjonijiet inklużi fis-sistema ta’ governanza huma meqjusa bħala funzjonijiet prinċipali u, konsegwentement, funzjonijiet importanti u kritiċi wkoll. (34) Il-persuni kollha li jwettqu funzjonijiet prinċipali għandhom ikunu kompetenti u idonei. Madankollu, id-detenturi tal-funzjoni prinċipali biss għandhom ikunu suġġetti għar-rekwiżiti ta’ notifika lill-awtorità superviżorja. (35) Sabiex jiġi evalwat il-livell meħtieġ ta’ kompetenza, għandhom jiġu kkunsidrati bħala fatturi addizzjonali l-kwalifiki u l-esperjenza professjonali ta’ dawk li fil-fatt imexxu l-impriża jew li jkollhom funzjonijiet oħra prinċipali. (36) L-impriżi kollha tal-assigurazzjoni u tar-rijassigurazzjoni għandu jkollhom, bħala parti mill-istrateġija kummerċjali tagħhom, il-prattika regolari li jivvalutaw il-ħtiġijiet ġeneriċi tagħhom ta’ solvibbiltà (il-valutazzjoni tar-riskju propju u tas-solvibbiltà). Dik il-valutazzjoni la tirrikjedi l-iżvilupp ta’ mudell intern u lanqas ma sservi biex jiġi kkalkolat ir-rekwiżit kapitali differenti mir-Rekwiżit Kapitali tas-Solvjenza jew mil-Kapital Minimu Rekwiżit. Ir-riżultati ta’ kull valutazzjoni għandhom ikunu rrapportati lill-awtorità superviżorja bħala parti mill-informazzjoni li għandha tiġi pprovduta għall-finijiet ta’ superviżjoni. (37) Sabiex tkun żgurata s-superviżjoni effettiva ta’ funzjonijiet jew attivitajiet li jkunu ġew outsourced, huwa meħtieġ li l-awtoritajiet superviżorji tal-impriża tal-assigurazzjoni jew rijassigurazzjoni li tagħmel l-outsourcung ikollha aċċess għad-data kollha rilevanti miżmuma mill-fornitur tas-servizz ta’ outsourcing, kemm jekk dan tal-aħħar ikun entità regolata kif ukoll jekk ma jkunx, kif ukoll id-dritt li jeżegwixxu spezzjonijiet fuq il-post. Biex jitqiesu l-iżviluppi tas-suq u biex tiġi żgurata l-osservanza tal-kondizzjonijiet għal outsourcing, l-awtoritajiet superviżorji għandhom ikunu infurmati qabel ma ssir l-outsourcing ta’ funzjonijiet jew attivitajiet kritiċi jew importanti. Dawn ir-rekwiżiti għandhom iqisu l-ħidma tal-Forum Konġunt u huma konsistenti mar-regoli kurrenti u mal-prattika fis-settur bankarju u mad-Direttiva 2004/39/KE u l-applikazzjoni tagħha għall-istituzzjonijiet ta’ kreditu. (38) Sabiex tkun garantita t-trasparenza, l-impriżi għall-assigurazzjoni u r-rijassigurazzjoni għandhom jiżvelaw pubblikament - jiġiefieri jqiegħdu għad-dispożizzjoni tal-pubbliku fil-forma stampata jew f’dik elettronika mingħajr ħlas - għallinqas darba fis-sena, informazzjoni essenzjali dwar il-qagħda tagħom ta’ solvibbiltà u finanzjarja. L-impriżi għandhom jitħallew jiżvelaw pubblikament informazzjoni addizzjonali fuq bażi volontarja. (39) Għandu jkun hemm dispożizzjoni għall-iskambju tal-informazzjoni bejn l-awtoritajiet kompetenti u l-awtoritajiet jew organizzazzjonijiet li, minħabba l-funzjoni tagħhom, jgħinu biex isaħħu l-istabbilità tas-sistema finanzjarja. Għalhekk jeħtieġ li jiġu speċifikati l-kondizzjonijiet li bihom dan l-iskambju ta’ informazzjoni jkun awtorizzat. Barra minn dan, fejn l-informazzjoni tista’ tiġi żvelata biss bi ftehim espliċitu bejn l-awtoritajiet superviżorji, dawk l-awtoritajiet għandhom ikunu kapaċi, fejn meħtieġ, jissuġettaw il-ftehim tagħhom għall-osservanza ta’ kondizzjonijiet stretti. (40) Dan huwa meħtieġ biex tiġi promossal-konverġenza superviżorja mhux biss fir-rigward tal-għodda superviżorja iżda wkoll mal-prattika superviżorja. Il-Kumitat tas-Sorveljaturi tal-Assigurazzjoni u l-Pensjonijiet tax-Xogħol Ewropej (CEIOPS) stabbilit bid-Deċiżjoni tal-Kummissjoni 2009/79/KE ( 19 ) għandu jkollu rwol importanti f’dan ir-rigward u għandu jirrapporta regolarment lill-Parlament Ewropew u lill-Kummissjoni fuq il-progress li jsir. (41) L-objettiv tal-informazzjoni u tar-rapport li għandu jiġi preżentat f’rabta ma’ żidiet kapitali mis-CEIOPS mhux li jiġi evitat l-użu tagħhom kif permess skont din id-Direttiva iżda biex jingħata kontribut għal grad ogħla ta’ konverġenza superviżorja fl-użu ta’ żidiet kapitali bejn l-awtoritajiet superviżorji fl-Istati Membri differenti. (42) Sabiex il-piż amministrattiv ikun limitat u jiġi evitat ix-xogħol doppju, l-awtoritajiet superviżorji u l-awtoritajiet statistiċi nazzjonali għandhom jikkooperaw u jiskambjaw l-informazzjoni. (43) Bl-għan li tissaħħaħ is-superviżjoni tal-impriżi tal-assigurazzjoni u tar-rijassigurazzjoni u li jiġu mħarsa t-titolari tal-poloz, l-awdituri statutorji fis-sens tad-Direttiva 2006/43/KE tal-Parlament Ewropew u tal-Kunsill tas-17 ta’ Mejju 2006 dwar il-verifiki statutorji tal-kontijiet annwali u tal-kontijiet konsolidati ( 20 ) għandu jkollhom l-obbligazzjoni li jirrapportaw minnufih kwalunkwe fatti li x’aktarx jista’ ikollhom effetti serji fuq il-qagħda finanzjarja jew l-organizzazzjoni amministrattiva tal-impriża tal-assigurazzjoni jew ir-rijassigurazzjoni. (44) L-impriżi tal-assigurazzjoni li joffru poloz tal-assigurazzjoni kemm tal-ħajja, kif ukoll mhux tal-ħajja għandhom imexxu dawk l-attivitajiet separatament, biex jitħarsu l-interessi tat-titolari tal-poloz. B’mod partikolari, dawk l-impriżi għandhom ikunu suġġetti għall-istess rekwiżiti kapitali bħal dawk applikabbli għal grupp ekwivalenti tal-assigurazzjoni, kompost minn impriża tal-assigurazzjoni tal-ħajja u impriża tal-assigurazzjoni mhux tal-ħajja, b’kont meħud taaż-żieda fit-trasferibbiltà tal-kapital f’każ ta’ impriżi tal-assigurazzjoni komposti. (45) L-analiżi tal-qagħda finanzjarja tal-impriżi tal-assigurazzjoni u tar-rijassigurazzjoni għandha tkun imsejsa fuq prinċipji ekonomiċi korretti u għandha tagħmel l-aħjar użu mill-informazzjoni pprovduta mis-swieq finanzjarji, kif ukoll mid-data ġeneralment disponibbli dwar ir-riskji tekniċi tal-assigurazzjoni. B’mod partikolari, ir-rekwiżiti tas-solvibbiltà għandhom ikunu bbażati fuq valutazzjoni ekonomika tal-karta tal-bilanċ kollha. (46) L-istandards ta’ valutazzjoni għall-finijiet ta’ superviżjoni għandhom ikunu kompatibbli mal-iżviluppi internazzjonali fil-kontabità u fejn possibbli, biex jiġi limitat il-piż amministrattiv fuq l-impriżi tal-assigurazzjoni u tar-rijassigurazzjoni. (47) F’ konformita’ ma dan l-approċċ, il-kapital rekwiżit għandhu jiġi sodisfatt minn fondi propji, kemm jekk dawn jikkonsistu f’entrati li jinsabu fil-karta tal-bilanċ kif ukoll jekk le. Minħabba li r-riżorsi finanzjarji meħuda flimkien ma jassorbux it-telf kollu f’każ ta’ stralċ u f’każ ta’ impriża avvjata, il-fondi propji għandhom jiġu klassifikati skont kriterji kwalitattivi fi tliet livelli, u l-ammont eliġibbli mill-fondi proprji biex ikopri l-kapital rekwiżit għandu jiġi llimitat kif meħtieġ. Il-limiti applikabbli għal ċerti elementi ta’ fondi propji għandhom jiġu applikati biss biex tiġi determinata l-qagħda ta’ solvibbiltà tal-impriżi tal-assigurazzjoni u tar-rijassigurazzjoni, u m’għandhomx ikunu ta’ restrizzjoni ulterjuri għal-libertà ta’ dawk l-impriżi fir-rigward tal-ġestjoni tal-kapital intern. (48) B’mod ġenerali, l-attiv li jkun ħieles minn kwalunkwe passiv prevedibbli għandu jkun disponibbli biex jassorbu t-telf minħabba flussi negattivi tan-negozju, kemm fuq bażi ta’ impriża avvjata kif ukoll fil-każ ta’ stralċ. Għalhekk, il-maġġoranza l-kbira tal-eċċess tal-attiv fuq il-passiv, kif valutat f’konformita’ mal-prinċipji stipulati f’din id-Direttiva, għandha tiġi trattata bħala kapital ta’ kwalità għolja (Livell 1). (49) Mhux l-attiv kollu fi ħdan impriża jkun mingħajr restrizzjonijiet. F’xi Stati Membri, prodotti jirriżultaw fi strutturi ta’ fondi li jkunu “ring-fenced” li jagħtu lil klassi waħda ta’ titolari tal-polza iktar drittijiet għal attiv fi ħdan il-fond tagħhom stess. Għalkemm dan l-attiv jiddaħħal meta jinħadem l-eċċess tal-attiv fuq il-passiv għal skopijiet ta’ fondi proprji, fil-fatt ma jkunx jista’jsor disponibbli biex jissodisfa r-riskji barra l-fond li jkun “ring-fenced”. Biex ikun hemm konsistenza mal-approċċ ekonomiku, il-valutazzjoni tal-fondi propji għandha tkun aġġustata biex tirrifletti n-natura differenti tal-attiv, li jifforma parti mill-arranġament “ring-fenced”. Bl-istess mod, il-kalkolu tal-Kapital Rekwiżit għas-Solvibbiltà għandu jirrifletti t-tnaqqis fil-ġbir flimkien jew/fid-diversifikazzjoni marbuta ma’ dawk il-fondi li jkunu “ring-fenced”. (50) Hija l-prassi f’ċerti Stati Membri li l-kumpanniji tal-assigurazzjoni jbiegħu prodotti tal-assigurazzjoni tal-ħajja li fir-rigward tagħhom it-titolari tal-poloz u l-benefiċjarji jikkontribwixxu għall-kapital tar-riskju tal-kumpannija bi skambju għar-rendiment kollu jew parti mir-rendiment fuq dawn il-kontribuzzjonijiet. Dawn il-profitti akkumulati huma fondi żejda ta’ bilanċ pożittiv, li huma l-proprjetà tal-entità legali li tiġġenerahom. (51) Il-fondi żejda għandhom ikunu valutati b’konformità mal-approċċ ekonomiku stipulat f’din id-Direttiva. F’dan ir-rigward, referenza sempliċi għall-evalwazzjoni tal-fondi żejda fil-kontijiet statutorji annwali m’għandhiex tkun biżżejjed. F’konformità mar-rekwiżiti dwar il-fondi proprji, il-fondi żejda minn bilanċ pożittiv għandhom ikunu suġġetti għall-kriterji stipulati f’din id-Direttiva dwar il-klassifikazzjoni f’livelli. Dan ifisser, inter alia, li l-fondi żejda biss li jissodisfaw ir-rekwiżiti għall-klassifikazzjoni fil-Livell 1 għandhom jitqiesu bħala kapital tal-Livell 1. (52) L-assoċjazzjonijiet mutwi jew tat-tip mutwu b’kontribuzzjonijiet varjabbli jistgħu jitolbu kontribuzzjonijiet supplimentari mill-membri tagħhom (sejħiet supplimentari mill-membri) sabiex iżidu l-ammont tar-riżorsi finanzjarji li għandhom biex jassorbu t-telf. Is-sejħiet supplimentari tal-membri jistgħu jirrappreżentaw sors sinifikanti ta’ ffinanzjar għall-assoċjazzjonijiet mutwi jew tat-tip mutwu, anke meta dawk l-assoċjazzjonijiet jiġu kkonfrontati minn flussi negattivi tan-negozju. Is-sejħiet supplimentari mill-membri għandhom għalhekk jiġu rikonoxxuti bħala elementi ta’ fondi proprji anċillari u għandhom jiġu trattati konsegwentement għall-finijiet ta’ solvibbiltà. B’mod partikolari, fil-każ tal-assoċjazzjonijiet mutwi u tat-tip mutwu tas-sidien tal-vapuri b’kontribuzzjonijiet varjabbli li jiżguraw biss ir-riskji marittimi, ir-rikors għas-sejħiet supplimentari tal-membri hija prattika li ilha stabbilita, suġġetta għal arranġamenti speċifiċi ta’ rkupru, u l-ammont approvat ta’ dawk is-sejħiet tal-membri għandu jiġi trattat bħala kapital ta’ kwalità tajba (il-Livell 2). B’mod simili, fil-każ ta’ assoċjazzjonijiet oħra mutwi jew tat-tip mutwu fejn is-sejħiet supplimentari tal-membri jkunu ta’ kwalità simili, l-ammont approvat ta’ dawk is-sejħiet tal-membri għandhu jiġi trattat ukoll bħala kapital ta’ kwalità tajba (il-Livell 2). (53) Biex l-impriżi tal-assigurazzjoni u tar-rijassigurazzjoni jkunu jistgħu jlaħħqu mal-obbligazzjonijiet tagħhom fil-konfront tat-titolari tal-poloz u tal-benefiċjarji, l-Istati Membri għandhom jirrikjedu lil dawk l-impriżi jistabblixxu dispożizzjonijiet tekniċi adegwati. Il-prinċipji u l-metodoloġiji attwarji u statistiċi sottostanti tal-kalkolu ta’ dawk id-dispożizzjonijiet tekniċi għandhom jiġu armonizzati fil-Komunità kollha biex ikun hemm aktar komparabbiltà u trasparenza. (54) Il-kalkolu tad-dispożizzjonijiet tekniċi għandu jkun konsistenti mal-valutazzjoni tal-attivi u l-passivi l-oħra, konsistenti mas-suq u skont l-iżviluppi internazzjonali tal-kontabbiltà u s-superviżjoni. (55) Il-valur tad-dispożizzjonijiet tekniċi, għalhekk, għandu jikkorrispondi għall-ammont li impriża tal-assigurazzjojni jew rijassigurazzjoni jkollha tħallas, kieku kellha immedjatament titrasferixxi d-drittijiet u l-obbligi kuntrattwali tagħha lil impriża oħra. Konsegwentement, il-valur tad-dispożizzjonijiet tekniċi għandu jikkorrispondi għall-ammont li impriża oħra tal-assigurazzjoni u tar-rijassigurazzjoni (l-impriża ta’ referenza) tkun mistennija li tirrikjedi sabiex tidħol għal u tissodisfa l-obbligi tal-assigurazzjoni u tar-rijassigurazzjoni u jonorawhom. L-ammont ta’ dispożizzjonijiet tekniċi għandhom jirriflettu l-karatteristiċi sottostanti l-portafoll tal-assigurazzjoni. L-informazzjoni li hija speċifika għall-impriża, bħal informazzjoni dwar il-ġestjoni tal-ilmenti u l-ispejjeż, għandha għalhekk tintuża għall-kalkolu tagħhom biss kemm-il darba dik l-informazzjoni tippermetti lill-impriżi tal-assigurazzjoni jew rijassigurazzjoni jiriflettu aħjar il-karatteristiċi tal-portafoll sottostanti tal-assigurazzjoni. (56) Is-suppożizzjonijiet li jsiru dwar l-impriża ta’ referenza li suppost tidħol għal u tissodisfa l-obbligi sottostanti ta’ assigurazzjoni u rijassigurazzjoni għandhom ikunu armonizzati madwar il-Komunità. B’mod partikolari, is-suppożizzjonijiet li jsiru dwar l-impriża ta’ referenza li jiddeterminaw jekk l-effetti tad-diversifikazzjoni għandhomx jitqiesu jew le fil-kalkolu tal-marġni tar-riskju, u jekk iva sa liema grad, għandhom jiġu analizzati bħala parti mill-valutazzjoni dwar l-impatt tal-miżuri implimentattivi u, wara, għandhom jiġu armonizzati fil-livell Komunitarju. (57) Għall-iskop ta’ kkalkolar tad-dispożizzjonijiet tekniċi, għandhu jkun possibli li jiġu applikati interpolazzjonijiet u estrapolazzjonijiet raġonevoli minn valuri tas-suq osservabbli direttament. (58) Huwa meħtieġ li l-valur preżenti mistenni tal-obbligazzjonijiet tal-assigurazzjoni jiġi kkalkolat abbażi ta’ informazzjoni kurrenti u kredibbli u suppożizzjonijiet realistiċi, b’qies għal garanziji finanzjarji u opzjonijiet f’kuntratti ta’ assigurazzjoni u rijassigurazzjoni, biex issir valutazzjoni ekonomika tal-obbligazzjonijiet tal-assigurazzjoni jew rijassigurazzjoni. Għandu jkun rikjest l-użu ta’ metodoloġiji attwarji li huma effettivi u armonizzati. (59) Għandhom jiġu pprovduti approċċi simplifikati għall-kalkolu ta’ dispożizzjonijiet tekniċi biex tiġi riflessa s-sitwazzjoni speċifika għall-impriżi żgħar u ta’ daqs medju. (60) Is-sistema superviżorja għandha tirrikjedi rekwiżit li jkun sensittiv għar-riskju, imsejjes fuq kalkolu prospettiv, biex l-intervent tal-awtoritajiet superviżorji jkun preċiż u f’waqtu (il-Kapital Rekwiżit għas-Solvibbiltà), u livell minimu ta’ sigurtà li taħtu m’għandhomx jaqgħu r-riżorsi finanzjarji. Iż-żewġ rekwiżiti kapitali għandhom ikunu armonizzati fil-Komunità kollha biex ikun hemm livell uniformi ta’ protezzjoni tat-titolari kollha tal-poloz. Biex din id-Direttiva tiffunzjona sew, jeħtieġ ikun hemm skala ta’ intervent adegwata bejn il-Kapital Rekwiżit għas-Solvibbiltà u l-Kapital Minimu Rekwiżit. (61) Sabiex jiġu evitati l-effetti proċikliċi mhux xierqa tas-sistema finanzjarja u sabiex tiġi evitata sitwazzjoni fejn l-impriżi tal-assigurazzjoni u tar-riassigurazzjoni jiġu sfurzati b’mod mhux xieraq biex jagħmlu iktar kapitat jew ibiegħu l-investimenti tagħhom bħala riżultat ta’ movimenti negattivi mhux sostenibbli fis-swieq finanzjarji, il-modulu tar-riskju tas-suq tal-formula standard għal-Kapital Rekwiżit għas-Solvibbiltà għandu jinkludi mekkaniżmu simetriku ta’ aġġustament fir-rigward ta’ bidliet fil-livell tal-prezzijiet ta’ ekwità. Barra minn dan, fil-każ li s-swieq finanzjarji jitilfu mill-valur tagħhom b’mod eċċezzjonali, u meta dan il-mekkaniżmu simetriku ta’ aġġustament ma jkunx suffiċjenti biex jagħmilha possibbli għall-impriżi tal-assigurazzjoni u tar-riassigurazzjoni biex jilħqu il-Kapital Rekwiżit għas-Solvibbiltà tagħhom, għandhom isiru dispożizzjonijiet biex jippermettu lill-awtoritajiet superviżorji li jestendu l-perjodu ta’ ħin li fih l-impriżi tal-assigurazzjoni u tar-riassigurazzjoni huma rikjesti li jistabilixxu mill-ġdid il-libell ta’ fondi proprji eleġibbli li jkopru l-Kapital Rekwiżit għas-Solvibbiltà. (62) Ir-Kapital Rekwiżit għas-Solvibbiltà għandu jirrifletti livell ta’ fondi propji eliġibbli, li jippermetti lill-impriżi tal-assigurazzjoni u r-rijassigurazzjoni jassorbu telf sinifikanti filwaqt li jagħti assigurazzjoni raġjonevoli lit-titolari tal-polza u lill-benefiċjarji li l-ħlasijiet ikunu jistgħu jsiru meta jsiru dovuti. (63) Sabiex ikun żgurat li l-impriżi tal-assigurazzjoni u tar-riassigurazzjoni jkollhom fondi proprji eleġibbli li jkopru l-Kapital Rekwiżit għas-Solvibbiltà fuq bażi kontinwa, b’kunsiderazzjoni ta’ kwalunkwe tibdil fil-profil tar-riskju tagħhom, dawk l-impriżi għandhom jikkalkolaw il-Kapital Rekwiżit għas-Solvibbiltà mill-inqas fuq bażi annwali, jimmoniterjawh kontinwament u jikkalkolawh mill-ġdid kull darba li l-profil tar-riskju jinbidel b’mod sinifikanti. (64) Biex tiġi promossa ġestjoni tajba tar-riskju u jsir allinjament tar-rekwiżiti regolatorji kapitali mal-prattika industrijali, il-Kapital Rekwiżit għas-Solvibbiltà għandu jiġi ddeterminat bħala l-kapital ekonomiku li għandu jinżamm mill-impriżi tal-assigurazzjoni u r-rijassigurazzjoni, biex ikun żgurat li r-rovina ma sseħħx aktar ta’ spiss minn darba kull 200 każ jew, alternattivament, li dawk l-impriżi xorta jibqgħu f’pożizzjoni, bi probabbiltà ta’ mill-inqas 99,5 %, li jissodisfaw l-obbligi tagħhom lejn it-titolari tal-polza u l-benefiċjarji matul it-tnax-il xahar li jkun imiss. Dak il-kapital ekonomiku għanu jiġi kkalkolat abbażi tal-profil tar-riskju veraċi ta’ dawk l-impriżi, b’kont meħud tal--impatt ta’ metodi tekniċi għat-tnaqqis potenzjali tar-riskju, kif ukoll l-effetti tad-diversifikazzjoni. (65) Għandu jsir provvediment biex tiġi stabbilita formula standard għall-kalkolu tal-Kapital Rekwiżit għas-Solvibbiltà, biex tippermetti lill-impriżi kollha tal-assigurazzjoni u rijassigurazzjoni, janalizzaw il-kapital ekonomiku tagħhom. Għandu jiġi adottat approċċ modulari għall-istruttura tal-formula standard, li jfisser li l-espożizzjoni individwali għal kull kategorija ta’ riskju għandha fl-ewwel lok tiġi analizzata biex imbagħad tiġi aggregata. Fejn l-użu ta’ parametri li huma speċifiċi għal impriża partikolari, jippermetti riflessjoni aħjar tal-profil veraċi tar-riskju ta’ assigurazzjoni tal-impriża, dan għandu jiġi permess kemm-il darba dawn il-parametri jitnisslu minn metodoloġija standardizzata. (66) Biex tkun riflessa s-sitwazzjoni speċifika tal-impriżi żgħar u ta’ daqs medju, għandhom jiġu pprovduti approċċi simplifikati għall-kalkolu tal-Kapital Rekwiżit għas-Solvibbiltà, skont il-formula standard. (67) Bħala prinċipju, l-approċċ il-ġdid imsejjes fuq ir-riskju ma jinkludix il-kunċett ta’ limiti kwatitattivi ta’ investiment u kriterji ta’ eliġibbiltà tal-assi. Madanakollu għandu jkun possibbli li jiġu introdotti limiti fuq l-investiment u kriterji ta’ eliġibbiltà tal-assi biex jiġu indirizzati riskji li mhumiex koperti b’mod adegwat b’sottomodulu tal-formula standard. (68) Skont l-approċċ imsejjes fuq ir-riskju tal-Kapital Rekwiżit għas-Solvibbiltà, għandu jkun possibbli, f’ċirkostanzi speċifiċi, li jintużaw mudelli interni parzjali jew integrali għall-kalkolu ta’ dak ir-rekwiżit flok il-formula standard. Biex it-titolari tal-poloz u l-benefiċjarji jkunu pprovduti b’livell ekwivalenti ta’ protezzjoni, tali mudelli interni għandhom ikunu suġġetti għal approvazzjoni superviżorja preliminari abbażi ta’ proċessi u standards armonizzati. (69) Meta l-ammont ta’ fondi proprji bażiċi eliġibbli jaqa’ taħt il-Kapital Minimu Rekwiżit, l-awtorizzazzjoni tal-impriżi tal-assigurazzjoni u r-rijassigurazzjoni għandha tiġi rtirata, jekk dawk l-impriżi mhumiex f’qagħda li jistabbilixxu mill-ġdid l-ammont ta’ fondi proprji bażiċi eliġibbli fil-livell tal-Kapital Minimu Rekwiżit f’perjodu qasir ta’ żmien. (70) Il-Kapital Minimu Rekwiżit għandu jiżgura livell minimu li taħtu m’għandhomx jaqgħu r-riżorsi finanzjarji. Hu neċessarju li dak il-livell jiġi kkalkolat skont formula sempliċi, li hija suġġetta għal floor u cap definiti bbażati fuq il-Kapital Rekwiżit għas-Solvibbiltà bbażat fuq ir-riskju sabiex jagħmilha possibbli li jkun hemm skala tiżdied ta’ intervent ta’ superviżjoni, u li jkun ibbażat fuq data li tista’ tiġi vverifikata. (71) L-impriżi tal-assigurazzjoni u r-rijassigurazzjoni għandu jkollhom attivi ta’ kwalità suffiċjenti biex ikopru r-rekwiżiti finanzjarji ġenerali tagħhom. L-investimenti kollha miżmuma mill-impriżi tal-assigurazzjoni u r-rijassigurazzjoni għandhom ikunu amministrati skont il-prinċipju tal-“persuna prudenti”. (72) L-Istati Membri m’għandhomx jirrikjedu lill-impriżi tal-assigurazzjoni jew tar-rijassigurazzjoni jinvestu l-assi tagħhom f’kategorji partikolari ta’ assi, peress li dan ir-rekwiżit jista’ jkun inkompatibbli mal-liberalizzazzjoni tal-movimenti kapitali, stabbilita bl-Artikolu 56 tat-Trattat. (73) Jeħtieġ li jiġu pprojbiti kwalunkwe dispożizzjonijiet li jippermettu lill-Istati Membri li jirrikjedu l-kostituzzjoni ta’ garanzija fuq l-assi li jkopru l-dispożizzjonijiet tekniċi ta’ impriża tal-assigurazzjoni jew ir-rijassigurazzjoni, tkun xi tkun il-forma ta’ dik il-garanzija, f’dawk il-każijiet fejn l-entità assiguratriċi hija rijassigurata minn impriża ta’ assigurazzjoni jew rijassigurazzjoni, awtorizzata skont din id-Direttiva, jew minn impriża f’pajjiż terz, fejn is-sistema superviżorja ta’ dak il-pajjiż terz titqies bħala ekwivalenti. (74) Il-qafas ġuridiku s’issa ma pprovda la kriterji għal valutazzjoni prudenzjali ta’ akkwiżizzjoni proposta u lanqas proċedura għall-applikazzjoni tagħhom. Kjarifika tal-kriterji u l-proċeduri ta’ valutazzjoni prudenzjali hija għalhekk meħtieġa biex tipprovdi ċ-ċertezza legali, ċarezza u prevedibbiltà neċessarji fir-rigward tal-proċess tal-valutazzjoni, kif ukoll tar-riżultati tiegħu. Dawk il-kriterji u proċeduri ġew introdotti permezz tad-dispożizzjonijiet fid-Direttiva 2007/44/KE. Fir-rigward tal-assigurazzjoni u r-rijassigurazzjoni dawk id-dispożizzjonijiet għandhom għalhekk ikunu kkodifikati u integrati f’din id-Direttiva. (75) Hija għalhekk kruċjali l-armonizzazzjoni massima ta’ dawk il-proċeduri u valutazzjonijiet prudenzjali madwar il-Komunità. Madankollu, id-dispożizzjonijiet dwar il-holdings li jikkwalifikaw ma għandhomx jipprevjenu l-Istati Membri milli jeħtieġu li l-awtoritajiet superviżorji jiġu infurmati bl-akkwiżizzjonijiet ta’ holdings li huma ta’ anqas mill-limitu stabbilit f’dawn id-dispożizzjonijiet, sakemm Stat Membru jimponi mhux aktar minn limitu addizzjonali wieħed taħt l-10 % għal dak il-għan. Lanqas m’għandhom dawk id-dispożizzjonijiet jipprevjenu li l-awtoritajiet superviżorji milli jipprovdu gwida ġenerali dwar meta tali holdings ikunu meqjusa li jirriżultaw f’influwenza sinifikanti. (76) Fid-dawl tal-mobilità taċ-ċittadini tal-Unjoni li dejjem qed tiżdied, l-assigurazzjoni li tkopri riskji awtomobilistiċi, aktar ma jmur aktar qed tiġi offruta fuq bażi transkonfinali. Biex ikun żgurat il-funzjonament tajjeb tas-sistema tal-kard il-ħadra u l-ftehimiet bejn il-bureaux nazzjonali tal-assiguraturi awtomobilistiċi, l-Istati Membri għandhom ikunu f’qagħda li jirrikjedu lil dawk l-impriżi tal-assigurazzjoni li joffru assigurazzjonijiet fuq riskji awtomobilistiċi fit-territorju tagħhom abbażi tal-provvediment ta’ servizzi, li jingħaqdu u jipparteċipaw fil-finanzjament tal-bureau nazzjonali kif ukoll tal-fond ta’ garanzija stabbilit f’dak l-Istat Membru. L-Istat Membru li jipprovdi s-servizzi għandu jirrikjedi lill-impriżi li jipprovdu assigurazzjoni fuq riskji awtomobilistiċi, li jappuntaw rappreżentant fit-territorju tiegħu biex jiġbor l-informazzjoni kollha meħtieġa relatata mal-klejms u biex jirrapreżenta lill-impriża kkonċernata. (77) Fil-qafas tas-suq intern huwa fl-interess tat-titolari tal-poloz li għandu jkollhom aċċess għall-aktar firxa wiesgħa possibbli ta’ prodotti tal-assigurazzjoni disponibbli fil-Komunità. L-Istat Membru fejn jinsab ir-riskju jew l-Istat Membru marbut bl-impenn għandu għalhekk jiżgura li m’hemm xejn milli jwaqqaf it-tqegħid fis-suq fit-territorju tiegħu tal-prodotti kollha offruti għall-bejgħ fil-Komunità sakemm ma jkunx hemm kunflitt bejn dawk il-prodotti u d-dispożizzjonijiet legali li jipproteġu l-ġid ġenerali fis-seħħ f’dak l-Istat Membru u sakemm il-ġid ġenerali mhux imħares bir-regoli tal-Istat Membru ta’ domiċilju. (78) Għandu jsir provvediment għal sistema ta’ sanzjonijiet li għandhom jiġu imposti f’każijiet fejn, fl-Istat Membru fejn jinsab ir-riskju jew fl-Istat Membru marbut bl-impenn, l-impriża tal-assigurazzjoni ma tosservax kwalunkwe dispożizzjonijiet applikabbli fl-interess tal-ġid ġenerali. (79) F’suq intern għall-assigurazzjoni, il-konsumaturi għandhom għażla usa’ u aktar varjata ta’ kuntratti. Jekk għandhom igawdu għal kollox minn dik id-diversità u minn żieda fil-kompetizzjoni, il-konsumaturi għandhom jingħataw kwalunkwe informazzjoni li hija meħtieġa qabel ma jiġi konkluż u waqt il-perjodu ta’ validità tal-kuntratt, biex ikunu jistgħu jagħżlu l-kuntratt l-aktar adattat għall-ħtiġijiet tagħhom. (80) Impriża tal-assigurazzjoni li toffri kuntratti ta’ assistenza għandu jkollha l-mezzi meħtieġa biex tipprovdi l-benefiċċji n natura illi toffri, fi żmien perjodu ta’ żmien adattat. Għandhom jiġu stipulati dispożizzjonijiet speċjali għall-kalkolu tal-Kapital Rekwiżit għas-Solvibbiltà u l-livell minimu assolut għall-Kapital Minimu Rekwiżit, li tali impriża għandu jkollha. (81) L-eżekuzzjoni effettiva tan-negozju Komunitarju ta’ ko-assigurazzjoni għal attivitajiet, li minħabba n-natura u d-daqs tagħhom x’aktarx li jkunu koperti minn ko-assigurazzjoni internazzjonali, għandhom jiġu ffaċilitati b’armonizzazzjoni minima biex ma jkunx hemm xkiel għall-kompetizzjoni u differenzi fit-trattament. F’dan il-kuntest, l-impriża prinċipali assiguratriċi għandha tanalizza l-klejms u tistabbilixxi l-ammont tal-provvedimenti tekniċi. Barra minn hekk, għandu jsir provvediment għall-kooperazzjoni speċjali fil-qasam tal-ko-assigurazzjoni Komunitarja kemm bejn l-awtoritajiet superviżorji tal-Istati Membri kif ukoll bejn dawk l-awtoritajiet u l-Kummissjoni. (82) Fl-interess tal-ħarsien tal-persuni assigurati, il-liġi nazzjonali dwar l-assigurazzjoni tal-ispejjeż legali għandha tiġi armonizzata. Kwalunkwe kunflitt ta’ interess li jista’ jqum, speċjalment f’każijiet fejn l-impriża assiguratriċi tkun qed tkopri persuna oħra jew tkun qed tkopri persuna, kemm għal spejjeż legali kif ukoll għal kwalunkwe klassi oħra ta’ assigurazzjoni, għandu kemm jista’ jkun jiġi prekluż jew riżolt. Għal dak il-għan, jista’ jintlaħaq livell adattat ta’ ħarsien tat-titolari tal-poloz b’mezzi differenti. Independentament mis-soluzzjoni adottata, l-interess tal-persuni li jkollhom kopertura għal spejjeż legali, għandu jkun protett b’salvagwardji ekwivalenti; (83) Kunflitti bejn persuni assigurati u impriżi tal-assigurazzjoni li jkopru l-ispejjeż legali għandhom jiġu riżolti bl-aktar mod ekwu u malajr kemm jista’ jkun. Għaldaqstant ikun f’loku jekk l-Istati Membri jistabbilixxu proċedura ta’ arbitraġġ jew proċedura li toffri garanziji simili. (84) F’ċerti Stati Membri, l-assigurazzjoni tas-saħħa privata jew voluntarja, isservi bħala alternattiva parzjali jew kompleta għal kopertura tas-saħħa stabbilita bis-sistemi tas-sigurtà soċjali. In-natura partikolari ta’ tali assigurazzjoni tas-saħħa tiddistingwiha mill-klassijiet l-oħra ta’ assigurazzjoni ta’ indennizz u assigurazzjoni tal-ħajja, sakemm din hija meħtieġa biex tassigura li t-titolari ta’ poloz ikollhom aċċess effettiv għal kopertura privata tas-saħħa jew kopertura tas-saħħa maħruġa fuq bażi voluntarja indipendentement mill-età jew mill-profil tar-riskju tagħhom. Fid-dawl tan-natura u l-konsegwenzi soċjali tal-kuntratti tal-assigurazzjoni tas-saħħa, l-awtoritajiet superviżorji tal-Istat Membru li fih jinsab riskju, għandu jkun f’qagħda li jirrikjedi n-notifika sistematika tal-kondizzjonijiet speċifiċi u ġenerali tal-poloz tal-assigurazzjoni tas-saħħa, privati jew volontarji, biex jiġu vverifikat li dawn il-kuntratti huma alternattiva parzjali jew kompleta għall-kopertura tas-saħħa stabbilita bis-sistema tas-sigurtà soċjali. Din il-verifika m’għandhiex tkun kondizzjoni preliminari għat-tqegħid fis-suq tal-prodotti. (85) Għal dak il-għan xi Stati Membri adottaw dispożizzjonijiet legali speċifiċi. Għall-ħarsien tal-ġid ġenerali, għandu jkun possibbli li jiġu adottati jew miżmuma d-dispożizzjonijiet legali, sakemm dawn ma jillimitawx aktar milli meħtieġ id-dritt ta’ stabbiliment jew il-libertà tal-provvediment tas-servizzi, bl-intendiment ċar li dawn id-dispożizzjonijiet għandhom japplikaw b’mod identiku. Dawk id-dispożizzjonijiet legali jistgħu jvarjaw fin-natura skont il-kondizzjonijiet f’kull Stat Membru. L-għan tal-ħarsien tal-ġid ġenerali jista’ wkoll jintlaħaq billi l-impriżi li joffru kopertura tas-saħħa privata jew kopertura tas-saħħa maħruġa fuq bażi volontarja, jiġu rikjesti li joffru poloz standard skont il-kopertura stabbilita bl-iskemi statutorji soċjali tas-sigurtà, b’rata ta’ premium, skont jew taħt massimu preskritt u li jipparteċipaw fi skemi għall-kumpens ta’ telf. Bħala possibbiltà ulterjuri, jista’ jiġi rikjest li l-bażi teknika ta’ kopertura privata tas-saħħa jew kopertura tas-saħħa maħruġa fuq bażi voluntarja, tkun simili għal dik tal-assigurazzjoni tal-ħajja. (86) L-Istati Membri ospitanti għandhom ikunu f’qagħda li jirrikjedu li kwalunkwe impriża tal-assigurazzjoni li toffri, fit-territorju tagħhom, assigurazzjoni obbligatorja kontra inċidenti waqt il-ħin tax-xogħol għar-riskju proprju, tikkonforma mad-dispożizzjonijiet speċifiċi stabbiliti fil-liġi nazzjonali tagħhom għal din l-assigurazzjoni. Madanakollu, tali rekwiżit m’għandux japplika għad-dispożizzjonijiet dwar is-superviżjoni finanzjarja, li għandhom jibqgħu r-responsabbiltà esklussiva tal-Istat Membru ta’ domiċilju. (87) Xi Stati Membri ma jimponu ebda forma ta’ tassazzjoni indiretta fuq it-transazzjonijiet tal-assigurazzjoni, filwaqt li l-maġġoranza japplikaw taxxi speċjali u forom oħra ta’ kontribuzzjoni, inklużi sovvrapriżijiet maħsua għall-korpi ta’ kumpens. L-istrutturi u r-rati ta’ taxxi u kontribuzzjonijiet bħal dawn ivarjaw b’mod konsiderevoli bejn l-Istati membri li fihom jiġu applikati. Hu mixtieq li jiġi evitat li d-differenzi eżistenti jwasslu għal distorzjonijiet tal-kompetizzjoni fis-servizzi tal-assigurazzjoni bejn l-Istati Membri. Fl-istennija ta’ armonizzazzjoni sussegwenti, l-applikazzjoni tas-sistemi fiskali u ta’ forom oħra ta’ kontribuzzjoni li hu provdut għalihom fl-Istat Membru fejn jinsab ir-riskju jew fl-Istat Membru marbut bl-impennhu probabbli li tirremedja dik il-problema u hu f’idejn l-Istati Membri li jagħmlu arranġamenti biex jiżguraw li taxxi u kontribuzzjonijiet bħal dawn jinġabru. (88) Dawk l-Istati Membri li mhumiex suġġetti għall-applikazzjoni tar-Regolament (KE) Nru 593/2008 tal-Parlament Ewropew u tal-Kunsill tas-17 ta’ Ġunju 2008 dwar il-liġi applikabbli għall-obbligazzjonijiet kuntrattwali (Ruma I) ( 21 ) għandhom, f’ konformita’ ma’ din id-Direttiva japplikaw d-dispożizzjonijiet ta’ dak ir-Regolament sabiex tiġi determinata l-liġi applikabbli għall-kuntratti tal-assigurazzjoni li jaqgħu fl-ambitu tal-Artikolu 7 ta’ dak ir-Regolament. (89) Biex jittieħed kont tal-aspetti internazzjonali tar-rijassigurazzjoni, għandu jkun hemm provvediment li jippermetti l-konklużjoni ta’ ftehimiet internazzjonali ma’ pajjiż terz, bl-għan li jiġu ddefiniti l-mezzi tas-superviżjoni fuq l-entitajiet tar-rijassigurazzjoni, li jmexxu l-kummerċ fit-territorju ta’ kull parti kuntrattwali. Barra minn hekk, għandu jkun hemm provvediment għal proċedura flessibbli li tippermtti l-valutazzjoni tal-ekwivalenza prudenzjali ma’ pajjiżi terzi fuq bażi Komunitarja, biex tittejjeb il-liberalizzazzjoni tas-servizzi tar-rijassigurazzjoni f’pajjiżi terzi, kemm permezz tad-dritt tal-istabbiliment kif ukoll bil-forniment ta’ servizzi transkonfinali. (90) Minħabba n-natura speċjali tal-attivitajiet tal-assigurazzjoni finite, l-Istati Membri għandhom jiżguraw li l-impriżi tal-assigurazzjoni jew rijassigurazzjoni li jikkonkludu kuntratti ta’ rijassigurazzjoni finite jew li huma nvoluti f’attivitajiet ta’ rijassigurazzjoni finite, jistgħu jidentifikaw, ikejlu u jikkontrollaw ir-riskji li jitnisslu minn dawk il-kuntratti u attivitajiet. (91) Għandu jkun hemm regoli adattati għal vetturi b’użu speċjali li jassumu r-riskji mill-impriżi tal-assigurazzjoni jew rijassigurazzjoni, mingħajr ma jkunu impriża tal-assigurazzjoni jew rijassigurazzjoni. L-ammonti li jistgħu jiġu rkuprati minn vettura b’użu speċjali għandhom jitqiesu bħala ammonti deduċibbli taħt kuntratti ta’ rijassigurazzjoni jew retroċessjoni. (92) Strumenti ta’ għan speċjali awtorizzati qabel il-31 ta’ Ottubru 2012 għandhom ikunu suġġetti għal-liġi tal-Istat Membru li jkun awtorizza l-istrument ta’ għan speċjali. Madankollu, sabiex ikun evitat l-arbitraġġ regolatorju, kwalunkwe attività ġdida mibdija bi strument ta’ għan speċjali bħal dan wara l-31 ta’ Ottubru 2012 għandha tkun suġġetta għad-dispożizzjonijiet ta’ din id-Direttiva. (93) Minħabba li qed tiżdied in-natura transkonfinali tan-negozju tal-assigurazzjoni, id-diverġenzi bejn ir-reġimi tal-Istati Membri dwar strumenti ta’ għan speċjali, li huma suġġetti għad-dispożizzjonijiet ta’ din id-Direttiva, għandhom jitnaqqsu kemm hu possibbli, waqt li jitqiesu l-istrutturi ta’ superviżjoni. (94) Iktar xogħol fuq l-istrumenti ta’ għan speċjali għandu jitwettaq b’kunsiderazzjoni tax-xogħol li sar f’setturi finanzjarji oħra. (95) Il-miżuri għas-superviżjoni tal-impriżi tal-assigurazzjoni jew rijassigurazzjoni fi grupp, għandhom jippermettu lill-awtoritajiet li jkollhom is-superviżjoni ta’ impriża tal-assigurazzjoni jew rijassigurazzjoni, li jiffurmaw ġudizzju msejjes fuq bażi aktar soda tal-qagħda finanzjarja tagħha. (96) Din is-superviżjoni tal-grupp għandha tqis impriżi holding tal-assigurazzjoni u impriżi holding tal-assigurazzjoni li jiżvolġu attivitajiet mħallta, sa fejn dan ikun meħtieġ. Madanakollu din id-Direttiva bl-ebda mod ma għandha timplika li l-Istati Membri huma rikjesti li jwettqu superviżjoni ta’ dawk l-impriżi fuq bażi individwali. (97) Filwaqt li s-superviżjoni tal-imprizi individwali tal-assigurazzjoni u r-rijassgurazzjoni, tibqa’ l-prinċipju ewlieni tas-superviżjoni tal-assigurazzjoni, huwa meħtieġ li jiġi ddeterminat liema impriżi fuq livell tal-grupp, huma suġġetti għal superviżjoni. (98) Suġġetti għal-liġi Komunitarja u għal-liġi nazzjonali, l-impriżi, b’mod partikolari l-assoċjazzjonijiet mutwi u tat-tip mutwu, għandhom ikunu jistgħu jiffurmaw konċentrazzjonijiet u gruppi, mhux permezz ta’ rabtiet kapitali iżda permezz ta’ relazzjonjiet formalizzati b’saħħithom u sostenibbli, ibbażati fuq rikonoxximent kuntrattwali u materjali ieħor li jiggarantixxi solidarjetà finanzjarja bejn dawk l-impriżi. Meta tkun eżerċitata influwenza dominanti permezz ta’ koordinazzjoni ċentralizzata, daawk l-impriżi għandhom jiġu sorveljati f’ konformita’ mal-istess regoli pprovduti għall-gruppi kostitwiti permezz ta’ rabtiet kapitali sabiex jintlaħqu livell adegwat ta’ ħarsien għat-titolari tal-poloz u kondizzjonijiet ugwali għall-gruppi. (99) Is-superviżjoni tal-grupp għandha fi kwalunkwe każ tapplika għall-impriża prinċipali aħħarija, li għandha l-uffiċju ewlieni tagħha fil-Komunità. L-Istati Membri għandhom madanakollu jkunu f’qagħda li jippermettu lill-awtoritajiet superviżorji tagħhom li jwettqu sorveljanza tal-grupp f’numru limitat ta’ livelli aktar baxxi, fejn dan huwa meqjus neċessarju. (100) Jeħtieġ li tiġi kkalkolata s-solvibbiltà fil-livell tal-grupp, għall-impriżi tal-assigurazzjoni li jifformaw parti minn grupp. (101) Il-Kapital Rekwiżit għas-Solvibbiltà kkonsolidat għal grupp għandu jikkunsidra d-diversifikazzjoni globali tar-riskji li jeżistu fl-impriżi kollha tal-assigurazzjoni u r-riassigurazzjoni li hemm f’dak il-grupp sabiex jirrifletti kif suppost kemm il-grupp hu espost għar-riskji. (102) L-impriżi tal-assigurazzjoni u r-rijassigurazzjoni li jappartjenu lil grupp, għandhom jingħataw il-possibiltà li japplikaw għall-approvazzjoni ta’ mudell intern għall-użu fil-kalkolu tas-solvibbiltà kemm fil-livell tal-grupp kif ukoll dak individwali. (103) Xi dispożizzjonijiet ta’ din id-Direttiva jipprovdu espressament għal rwol ta’ medjazzjoni jew konsultattiv għas-CEIOPS, dan m’għandux madanakollu jipprekludi lis-CEIOPS milli jkollu rwol ta’ medjazzjoni jew konsultattiv anke fir-rigward ta’ dispożizzjonijiet oħra. (104) Din id-Direttiva tirrifletti mudell ta’ superviżjoni innovattiv fejn jingħata irwol prinċipali lil superviżur tal-grupp, filwaqt li jiġi rikonoxxut u jinżamm irwol importanti għas-superviżur waħdu. Il-poteri u r-responsabilitajiet tas-superviżuri huma magħqudin mar-responsabilizzazzjoni tagħhom. (105) It-titolari tal-poloz u l-benefiċjarji kollha għandhom jirċievu trattament ugwali irrispettivament min-nazzjonalità jew mill-post tar-residenza tagħhom. Għal dan il-għan, kull Stat Membru għandhu jiżgura li l-miżuri kollha meħuda minn awtorità ta’ superviżjoni fuq il-bażi tal-mandat nazzjonali ta’ dik l-awtorità superviżorja ma jitqiesux li jmorru kontra l-interessi ta’ dak l-Istat Membru jew tat-titolari tal-poloz u tal-benefiċjarji f’dak l-Istat Membru. Fis-sitwazzjonijiet kollha ta’ likwidazzjoni ta’ klejms u ta’ stralċ, l-attiv għandu jitqassam fuq bażi ġusta lit-titolari tal-poloz rilevanti kollha, irrispettivament min-nazzjonalità jew mill-post tar-residenza tagħhom. (106) Dan huwa meħtieġ biex ikun żgurat li l-fondi proprji huma distribwiti kif suppost fi ħdan il-grupp u huma disponibbli biex iħarsu, fejn meħtieġ, it-titolari tal-poloz u l-benefiċjarji. Għal dan il-għan l-impriżi tal-assigurazzjoni u r-rijassigurazzjoni fil-grupp, għandu jkollhom fondi proprji suffiċjenti biex ikopru l-kapital rekwiżit għas-solvibbiltà tagħhom. (107) Is-superviżuri kollha involuti fis-superviżjoni tal-grupp għandhom ikunu kapaċi jifhmu d-deċiżjonijiet meħuda, b’mod partikolari fejn dawk id-deċiżjonijiet jittieħdu mis-superviżur tal-grupp. Hekk kif l-informazzjoni relevanti ssir disponibbli għal wieħedmis-superviżuri, din għandha għalhekk, tingħata lis-superviżuri l-oħra, sabiex is-superviżuri kollha jkunu jistgħu jistabbilixxu opinjoni bbażata fuq l-istess informazzjoni relevanti. Fil-każ li s-superviżuri kkonċernati ma jkunux jistgħu jaslu għal ftehim, għandu jintalab parir ikkwalifikat mis-CEIOPS biex tiġi riżolta l-kwistjoni. (108) Is-solvibbiltà ta’ impriża tal-assigurazzjoni sussidjarja jew impriża tar-rijassigurazzjoni ta’ impriża holding tal-assigurazzjoni, impriża tal-assigurazzjoni ta’ pajjiż terz jew impriża tar-rijassigurazzjoni, tista’ tkun effettwata mir-riżorsi finanzjarji tal-grupp li minnha tagħmel parti u mid-distribuzzjoni tar-riżorsi finanzjarji f’dak il-grupp. L-awtoritajiet kompetenti għandu għalhekk ikollhom għad-dispożizzjoni tagħhom il-mezzi meħtieġa għat-twettiq tas-superviżjoni tal-grupp u għat-teħid tal-miżuri adattati xierqa, fil-livell tal-impriża tal-assigurazzjoni jew rijassigurazzjoni, f’dawk il-każijiet fejn is-solvibbiltà tagħha hija jew tista’ tkun preġudikata. (109) Il-konċentrazzjoni tas-riskji u t-tranżazzjonijiet bejn l-impriżi tal-grupp jistgħu jaffettwaw il-qagħda finanzjarja tal-impriża tal-assigurazzjoni jew tar-rijassigurazzjoni. L-awtoritajiet superviżorji għandhom għalhekk ikunu f’qagħda li jeżerċitaw superviżjoni fuq konċentrazzjonijiet ta’ riskju bħal dawn u tranżazzjonijiet bejn il-gruppi, b’kunsiderazzjoni tan-natura tar-relazzjonijiet bejn l-entitajiet regolati kif ukoll l-entitajiet mhux regolai, inklużi kumpaniji holding tal-assigurazzjoni, u jieħdu l-miżuri meħtieġa xierqa fil-livell tal-impriża tal-assigurazzjoni jew rijassigurazzjoni, fejn is-solvibbiltà tagħha hija jew tista’ tkun preġudikata. (110) L-impriżi tal-assigurazzjoni jew tar-rijassigurazzjoni fi grupp, għandu jkollhom sistemi ta’ governanza xierqa li għandhom ikunu suġġetti għall-eżaminazzjoni superviżorja. (111) Il-gruppi kollha tal-assigurazzjoni u tar-rijassigurazzjoni li huma suġġetti għas-superviżjoni tal-grupp, għandu jkollhom superviżur appuntat minn fost l-awtoritajiet ta’ superviżjoni involuti. Id-drittijiet u l-obbligazzjonijiet tas-superviżur tal-grupp għandhom jinkludu s-setgħat meħtieġa għal koordinazzjoni u t-teħid ta’ deċiżjonijiet. L-awtoritajiet involuti fis-superviżjoni tal-impriżi tal-assigurazzjoni u tar-rijassigurazzjoni li jappartjenu lill-istess grupp, għandhom jistabbilixxu ftehimiet ta’ koordinazzjoni. (112) Fid-dawl tal-kompetenzi li qed jiżdiedu tas-superviżur tal-grupp, għandu jkun żgurat li l-kriterji biex jintgħażel is-superviżur tal-grupp ma jistgħux jiġu evitati arbitrarjament. B’mod partikolari f’każi meta s-superviżur tal-grupp jinħatar b’kunsiderazzjoni tal-istruttura tal-grupp u l-importanza relattiva tal-attivitajiet tal-assigurazzjoni u tar-riassigurazzjoni fis-swieq differenti, it-tranżazzjonijiet interni tal-grupp kif ukoll l-assigurazzjoni mill-ġdid tal-grupp m’għandhomx jingħaddu darbtejn meta tiġi valutata l-importanza relattiva tagħhom fis-suq. (113) Is-superviżuri mill-Istati Membri kollha li fihom hemm stabbiliti impriżi fil-grupp għandhom ikunu involuti fis-superviżjoni tal-grupp permezz ta’ kulleġġ ta’ superviżuri (il-Kulleġġ). Ilkoll kemm huma għandu jkollhom aċċess għall-informazzjoni disponibbli għand awtoritajiet superviżorji oħra fil-kulleġġ u dawn għandhom ikunu involuti attivament u fuq bażi kontinwa fit-teħid tad-deċiżjonijiet. Għandha tiġi stabbilita kooperazzjoni bejn l-awtoritajiet responsabbli għas-superviżjoni tal-impriżi tal-assigurazzjoni u r-rijassigurazzjoni kif ukoll bejn dawk l-awtoritajiet responsabbli għas-superviżjoni tal-impriżi, attivi f’setturi oħra finanzjarji. (114) L-attivitajiet tal-Kulleġġ għandhom ikunu proporzjonati għan-natura, għall-grad u għall-kumplessità tar-riskji inerenti fin-negozju tal-impriżi kollha li huma parti mill-grupp u ukoll għad-dimensjoni transkonfinali. Il-Kulleġġ ta’ superviżuri għandu jitwaqqaf biex jiżgura li l-koperazzjoni, skambju ta’ informazzjoni u proċessi ta’ konsultazzjoni fost l-awtoritajiet superviżorji tal-kulleġġ, huma applikati b’mod effettiv f’konformita’ ma’ din id-Direttiva. L-awtoritajiet superviżorji għandhom jużaw il-Kulleġġ biex jippromwovu konverġenza tad-deċiżjonijiet rispettivi tagħhom u biex jikkoperaw mill-qrib biex iwettqu l-attivitajiet superviżorji tagħhom fil-grupp skont kriterji armonizzati. (115) Din id-Direttiva għandha tagħti rwol konsultattiv lis-CEIOPS. Il-parir tas-CEIOPS lis-superviżur relevanti m’ għandhux jorbot lil dak is-superviżur meta jieħu d-deċiżjonijiet tiegħu. Meta jiddelibera, is-superviżur relevanti għandu jieħu kont sħiħ ta’ dak il-parir u għandu jispjega kull devjazzjoni sinifikanti minnu. (116) L-impriżi tal-assigurazzjoni u r-rijassigurazzjoni li jiffurmaw parti minn grupp, li l-uffiċju prinċipali tagħhom ma jinsabx fil-Komunità, għandu jkun suġġett għal arranġamenti superviżorji ekwivalenti u adewgwati. Għalhekk huwa meħtieġ li jkun hemm dispożizzjonijiet li jipprovdu għat-trasparenza tar-regoli u l-iskambju tal-informazzjoni mal-awtorijtajiet ta’ pajjiżi terzi fiċ-ċirkostanzi kollha rlevanti. Sabiex ikun żgurat approċċ armonizzat għad-determinazzjoni u l-valutazzjoni tal-ekwivalenza tas-superviżjoni tal-assigurazzjoni u tar-riassigurazzjoni tal-pajjiż terz, għandha ssir dispożizzjoni għall-Kummissjoni biex tagħmel deċiżjoni vinkolanti dwar l-ekwivalenza tas-sistemi ta’ solvibbiltà tal-pajjiż terz. Għall-pajjiżi terzi li fir-rigward tagħhom ma tkun ittieħdet ebda deċiżjoni mill-Kummissjoni, il-valutazzjoni tal-ekwivalenza għandha ssir mis-superviżur tal-grupp wara li jikkonsulta lill-awtoritajiet superviżorji relevanti l-oħra. (117) Peress li l-leġiżlazzjoni nazzjonali dwar il-miżuri ta’ rijorganizzazzjoni u l-proċeduri ta’ stralċ mhix armonizzata, huwa meħtieġ li fil-qafas tas-suq intern ikun hemm rikonoxximent reċiproku tal-miżuri ta’ rijorganizzazzjoni u proċeduri ta’ stralċ tal-Istati Membri li jikkonċernaw l-impriżi tal-assigurazzjoni, kif ukoll il-koooperazzjoni neċessarja li tqis il-bżonn għall-unità, l-universalità, il-koordinazzjoni u l-pubbliċità ta’ dawk il-miżuri kif ukoll t-trattament ekwivalenti u l-ħarsien tal-kredituri tal-assigurazzjoni. (118) Għandu jiġi żgurat li l-miżuri ta’ rijorganizzazzjoni adottati mill-awtorità kompetenti ta’ Stat Membru għall-preservazzjoni u r-restawr tal-qagħda finanzjarja soda ta’ impriża tal-assigurazzjoni u għall-ħarsien, kemm jista’ jkun, kontra sitwazzjoni ta’ stralċ, ikunu totalment effettivi fil-Komunità kollha. Madanakollu, l-effetti ta’ tali miżuri ta’ rijorganizzazzjoni u proċeduri tal-istralċ, fil-konfront ta’ pajjiżi terzi m’għandhomx jiġu affetwati. (119) Għandha ssir distinzjoni bejn l-awtoritajiet kompetenti għall-finijiet tal-miżuri ta’ rijorganizzazzjoni u proċeduri tal-istralċ, u l-awtoritajiet superviżorji għall-impriżi ta’ assigurazzjoni. (120) It-tifsira ta’ “fergħa” għandha, għall-finijiet ta’ insolvibbiltà u skont il-prinċipji eżistenti dwar l-insolvibbiltà, tikkunsidra l-personalità legali unika tal-impriża tal-assigurazzjoni. Madanakollu, il-leġislazzjoni tal-Istat Membru ta’ domiċilju għandha tiddetermina l-mod ta’ kif għandhom jiġu ttrattati l-attivi u l-passivi miżmuma minn persuni indipendenti li għandhom l-awtorità permanenti li jaġixxu bħala aġenti għall-impriża tal-assigurazzjoni, fl-istralċ ta’ dik l-impriża tal-assigurazzjoni. (121) Għandhom jiġu stipulati kondizzjonijiet li taħthom il-proċeduri ta’ stralċ, mingħajr ma jkunu fondati fuq is-solvibbiltà, jinvolvu ordni ta’ prijorità għall-ħlas ta’ klejms tal-assigurazzjoni, jaqgħu fil-kamp ta’ applikazzjoni ta’ din id-Direttiva. Il-klejms mill-impjegati ta’ impriża tal-assigurazzjoni li jitnisslu minn kuntratti u relazzjonijiet ta’ impjieg, għandhom ikunu kapaċi li jiġu surrogati għal skema nazzjonali għall-garanzija tal-pagi. Tali klejms surrogati għandhom jibbenefikaw mit-trattament determinat mil-liġi tal-Istat Membru ta’ domiċilju (lex concursus). (122) Il-miżuri ta’ rijorganizzazzjoni ma jipprekludux l-istituzzjoni ta’ proċeduri ta’ stralċ. Il-proċeduri ta’ stralċ għandhom għalhekk ikunu jistgħu jinbdew fl-assenza ta’, jew wara, l-adozzjoni ta’ miżuri ta’ rijorganizzazzjoni u jistgħu jintemmu b’kompożizzjoni jew miżuri oħra analogi, inklużi miżuri ta’ rijorganizzazzjoni. (123) L-awtoritajiet kompetenti tal-Istat Membru ta’ domiċilju biss għandu jkollhom is-setgħa li jiddeċiedi dwar proċeduri ta’ stralċ li jikkonċernaw lill-impriżi tal-assigurazzjoni. Dawn id-deċiżjonijiet għandhom jipproduċu l-effetti tagħhom fil-Komunità kollha u għandhom ikunu rrikonoxxuti mill-Istati Membri kollha. Id-deċiżjonijiet għandhom jiġu ppubblikati skont il-proċeduri tal-Istat Membru ta’ domiċilju fil-Ġurnal Uffiċjali tal-Unjoni Ewropea. L-informazzjoni għandha wkoll tkun disponibbli għall-kredituri magħrufa li huma residenti fil-Komunità, li għandu jkollhom id-dritt li jressqu klejms u jagħmlu sottomissjonijiet. (124) L-attiv u l-passiv kollha tal-impriża tal-assigurazzjoni għandhom jiġu kkunsidrati fil-proċeduri ta’ stralċ. (125) Il-kondizzjonijiet kollha għall-istituzzjoni, il-prosegwiment u l-egħluq tal-proċeduri ta’ stralċ għandhom ikunu rregolati bil-liġi tal-Istat Membru ta’ domiċilju. (126) Biex tkun żgurata azzjoni kkoordinata fost l-Istati Membri, l-awtoritajiet superviżorji tal-Istat Membru ta’ domiċilju u tal-Istati Membri l-oħra kollha, għandhom ikunu informati b’urġenza, bl-istituzzjoni tal-proċeduri ta’ stralċ. (127) Huwa importanti ħafna li l-persuni assigurati, it-titolari tal-polza, il-benefiċjarji u kwalunkwe parti leża li għandhom dritt dirett ta’ azzjoni kontra l-impriża ta’ assigurazzjoni, abbażi ta’ klejm naxxenti minn operazzjonijijiet tal-assigurazzjoni, ikunu mħarsa fil-proċeduri ta’ stralċ, bl-intendiment ċar li dan il-ħarsien ma jinkludix klejms li jitnisslu mhux minn obbligazzjonijiet taħt kuntratti jew operazzjonijiet tal-assigurazzjoni, iżda minn responsabbiltà ċivili kkawżata minn aġent f’negozjati li, skont il-liġi applikabbli għall-kuntratt jew operazzjoni tal-assigurazzjoni, l-aġent ma jkunx personalment responsabbli taħt tali kuntratt jew operazzjoni. Biex jintlaħaq dak l-għan, l-Istati Membri għandu jkollhom l-għażla ta’ metodi ekwivalenti biex jiġi żgurat it-trattament speċjali għall-kredituri tal-assigurazzjoni, u l-ebda minn dawk il-metodi ma għandhom jimpedixxi Stat Membru milli jistabbilixxi preċedenza bejn il-kategoriji differenti ta’ klejms tal-assigurazzjoni. Barra minn hekk, għandu jkun hemm bilanċ bejn il-ħarsien tal-kredituri tal-assigurazzjoni u kredituri oħra privilaġġjati, skont il-liġi tal-Istat Membru kkonċernat. (128) L-istituzzjoni tal-proċeduri ta’ stralċ għandhom jinvolvu l-irtirar tal-awtorizzazzjoni għall-eżekuzzjoni tan-negozju, mogħtija lill-impriża tal-assigurazzjoni, sakemm din ma tklunx diġà ġiet irtirata. (129) Il-kredituri għandu jkollhom id-dritt li jressqu klejms jew sottomissjonijiet bil-miktub fi proċeduri ta’ stralċ. Il-klejms tal-kredituri li jirrisjedu fi Stat Membru għajr l-Istat Membru ta’ domiċilju, għandhom ikunu mogħtija l-istess trattament bħall-klejms ekwivalenti fl-Istat Membru tad-domiċilju mingħajr diskriminazzjoni fuq il-bażi tan-nazzjonalità jew tar-residenza. (130) Biex l-aspettattivi leġittimi u ċ-ċertezza ta’ ċerti tranżazzjonijiet jiġu mħarsa fl-Istati Membri għajr l-Istat Membru ta’ domiċilju, huwa meħtieġ li tiġi ddeterminata l-liġi applikabbli għall-effetti ta’ miżuri ta’ rijorganizzazzjoni u proċeduri ta’ stralċ, fuq kawżi pendenti u fuq azzjonijiet individwali ta’ eżekuzzjoni naxxenti minn kawżi. (131) Il-miżuri meħtieġa għall-implimentazzjoni ta’ din id-Direttiva għandhom jiġu adottati skont id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni ( 22 ). (132) B’mod partikolari, il-Kummissjoni għandha tingħata s-setgħa li tadotta miżuri li jikkonċernaw l-adattazzjoni tal-Annessi u l-miżuri speċifiċi, partikolarment is-setgħat superviżorji u l-azzjonijiet li għandhom jittieħdu u li jistipulaw rekwiżiti aktar dettaljati f’oqsma bħas-sistema tal-governanza, l-iżvelar pubbliku, il-kriterji tal-valutazzjoni fir-rigward tal-holdings li jikkwalifikaw, il-kalkolu tad-dispożizzjonijiet tekniċi u r-rekwiżiti kapitali, ir-regoli tal-investiment u s-sorveljanza tal-grupp. Il-Kummissjoni għandha wkoll tingħata s-setgħa li tadotta miżuri implimentattivi li jagħtu lill-pajjiżi terzi l-istatus ta’ ekwivalenza bid-dispożizzjonijiet ta’ din id-Direttiva Ladarba dawk il-miżuri huma ta’ ambitu ġenerali u huma mfassla biex jemendaw elementi mhux essenzjali ta’ din id-Direttiva, inter alia, billi jissuplimentawha b’elementi ġodda mhux essenzjali, għandhom jiġu adottati skont il-proċedura regolatorja bi skrutinju stabbilita fl-Artikolu 5a tad-Deċiżjjonji 1999/468/KE. (133) Ladarba l-għanijiet ta’ din id-Direttiva ma jistgħux jinkisbu suffiċjentement mill-Istati Membri u jistgħu għalhekk, minħabba l-iskala u l-effetti tagħhom, jinkisbu aħjar fil-livell Komunitarju, il-Komunità tista’ tadotta miżuri, skont il-prinċipju ta’ sussidjarjetà, stabbilit fl-Artikolu 5 tat-Trattat. F’konformità mal-prinċipju ta’ proporzjonalità, stabbilit f’dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-għanijiet. (134) Id-Direttiva tal-Kunsill 64/225/KEE tal-25 ta’ Frar 1964 dwar it-tneħħija ta’ restrizzjonijiet fuq il-libertà ta’ stabbiliment u l-libertà li jkunu pprovduti servizzi fir-rigward tar-rijassigurazzjoni u tar-retroċessjoni ( 23 ), id-Direttiva tal-Kunsill 73/240/KEE tal-24 ta’ Lulju 1973 li tabolixxi restrizzjonijiet fuq il-libertà ta’ stabbiliment fin-negozju ta’ assigurazzjoni diretta apparti minn assigurazzjoni tal-ħajja ( 24 ), id-Direttiva tal-Kunsill 76/580/KEE tad-29 ta’ Ġunju 1976 dwar il-koordinament ta’ liġijiet, regolamenti u dispożizzjonijiet amministrattivi rigward il-bidu u t-twettiq tan-negozju ta’ assigurazzjoni diretta ta’ xort’ oħra minn assigurazzjoni tal-ħajja ( 25 ), id-Direttiva tal-Kunsill 84/641/KEE tal-10 ta’ Diċembru 1984 li temenda, b’mod partikolari fir-rigward ta’ assistenza turistika, l-Ewwel Direttiva (73/239/KEE) dwar il-koordinazzjoni ta’ liġijiet, regolamenti u dispożizzjonijiet amministrattivi li għandhom x’jaqsmu mal-bidu u l-eżerċizzju tal-kummerċ ta’ assigurazzjoni diretta barra minn assigurazzjoni tal-ħajja ( 26 ), m’għadhomx jirriflettu l-ħtipijiet ta’ żmienna u għandhom jitħassru. (135) L-obbligazzjoni tat-traspożizzjoni ta’ din id-Direttiva fil-liġi nazzjonali għandha tkun limitata għal dawk id-dispożizzjonijiet li jirrappreżentaw bidla sostantiva meta mqabbla mad-Direttivi preċedenti. L-obbligazzjoni tat-traspożizzjoni tad-dispożizzjonijiet li ma ġewx emendati hija stabbilita fid-Direttivi preċedenti. (136) Din id-Direttiva m’għandhiex tkun ta’ preġudizzju għall-obbligazzjonijiet tal-Istati Membri dwar l-iskadenzi għat-traspożizzjoni fil-liġi nazzjonali tad-Direttivi stabbiliti fl-Anness VI, Parti (B). (137) Il-Kummissjoni se tirrivedi l-adegwadezza tal-iskemi eżistenti ta’ garanzija fis-settur tal-assigurazzjoni u se tagħmel proposta leġiżlattiva xierqa. (138) L-Artikolu 17(2) tad-Direttiva 2003/41/KE tal-Parlament Ewropew u tal-Kunsill tat-3 ta’ Ġunju 2003 dwar l-attivitajiet u s-superviżjoni ta’ istituzzjonijiet għall-provvista ta’ irtirar okkupazzjonali ( 27 ) jirriferi għad-dispożizzjonijiet leġiżlattivi attwali dwar il-marġni tas-solvibbiltà. Dawk ir-referenzi għandhom jinżammu sabiex jibqa’ l-istatus quo. Il-Kummissjoni għandha tagħmel ir-reviżjoni tagħha tad-Direttiva 2003/41/KE skont l-artikolu 21(4) tiegħu malajr kemm jista’ jkun. Il-Kummissjoni, megħjuna mis-CEIOPS, għandha tiżviluppa sistema xierqa ta’ regoli ta’ solvibbiltà rigward l-istituzzjonijiet għal provvediment għall-irtirar okkupazzjonali, filwaqt li tirrifletti b’mod sħiħ il-karattru essenzjalment distintiv tal-assigurazzjoni u, għalhekk, m’għandhiex tippreġudika l-applikazzjoni ta’ din id-Direttiva li trid tiġi imposta fuq dawk l-istituzzjonijiet. (139) L-adozzjoni ta’ din id-Direttiva tbiddel il-profil tar-riskju tal-kumpaniji tal-assigurazzjoni fir-rigward tat-titolari tal-poloz. Il-Kummissjoni, malajr kemm jista’ jkun u fi kwalunkwe każ sal-aħħar tal-2010, għandha tippreżenta proposta għal reviżjoni tad-Direttiva 2002/92/KE tal-Parlament Ewropew u tal-Kunsill tad-9 ta’ Diċembru 2002 dwar il-medjazzjoni fl-assigurazzjoni ( 28 ) filwaqt li tikkunsidra l-konsegwenzi ta’ din id-Direttiva għat-titolari tal-poloz. (140) Iktar riformi wiesgħa tal-mudell regolatorju u ta’ superviżjoni tas-settur finanzjarju tal-UE huma meħtieġa ħafna u għandhom jitressqu malajr mill-Kummissjoni b’kunsiderazzjoni xierqa tal-konklużjonijiet preżentati mill-grupp tal-esperti presedut minn Jacque de Larosière tal-25 ta’ Frar 2009. Il-Kummissjoni għandha tipproponi l-leġiżlazzjoni meħtieġa biex jiġu trattati n-nuqqasijiet identifikati dwar id-dispożizzjonijiet relatati mal-arranġamenti tal-koordinazzjoni u tal-kooperazzjoni superviżorja. (141) Hu meħtieġ li din titlob il-parir tas-CEIOPS dwar kif l-aħjar li jiġu indirizzati l-kwistjonijiet ta’ superviżjoni mtejba tal-grupp u l-ġestjoni kapitali fi grupp ta’ impriżi ta’ assigurazzjoni u riassigurazzjoni. Is-CEIOPS għandu jkun mistiedn biex jagħti parir li jgħin lill-Kummissjoni biex tiżviluppa l-proposti tagħha b’kondizzjonijiet li jkunu konsistenti ma’ livell għoli ta’ protezzjoni tat- titolari tal-poloz (u tal-benefiċjarji) u ta’ salvagwardja tal-istabbiltà finanzjarja. F’dak ir-rigward is-CEIOPS għandu jiġi mistieden biex jagħti parir lill-Kummissjoni dwar l-istruttura u l-prinċipji li jistgħu jiggwidaw emendi potenzjali fil-futur għal din id-Direttiva li jistgħu jkunu bżonjużi biex jagħtu effett lill-bidliet li jistgħu jiġu proposti. Il-Kummissjoni għandha tressaq rapport segwit bi proposti xierqa lill-Parlament Ewropew u lill-Kunsill għal sistemi alternattivi tas-superviżjoni prudenzjali tal-impriżi tal-assigurazzjoni u tar-riassigurazzjoni fi gruppi li jtejbu l-ġestjoni kapitali effiċjenti fil-gruppi jekk ikun sodisfatt il-fatt li jkun applikat qafas regolatorju xieraq ta’ appoġġ għall-introduzzjoni ta’ sistema bħal din. B’mod partikolari, hu mixtieq li sistema ta’ appoġġ tal-grupp tkun topera fuq pedament sod bbażat fuq l-eżistenza ta’ skemi ta’ garanzija tal-assigurazzjoni li jkunu armonizzati u ffinanzjati b’mod xieraq; qafas armonizzat u vinkolanti għall-awtoritajiet kompetenti, il-banek ċentrali u l-Ministri tal-finanzi dwar il-ġestjoni tal-kriżi, ir-riżoluzzjoni u l-qsim tal-piżijiet fiskali li jallinja s-setgħat superviżorji u r-responsabilitajiet fiskali; qafas vinkolanti għall-medjazzjoni ta’ disputi superviżorji; qafas armonizzat dwar l-intervent bikri; u qafas armonizzat dwar it-trasferibbiltà tal-attiv; l-insolvibbiltà u l-proċeduri ta’ stralċ li jelimina l-ostakli tal-liġi nazzjonali tal-kumpaniji jew korporattiva għat-trasferibbiltà tal-attiv. Fir-rapport tagħha l-Kummissjoni għandha tieħu kont ukoll l-imġiba tal-effetti tad-diversifikazzjoni matul iż-żmien u r-riskju assoċjat mal-appartenenza fi grupp, il-prattika fil-ġestjoni tar-riskju tal-grupp ċentralizzata, il-funzjonament tal-mudelli interni tal-grupp kif ukoll is-superviżjoni tat-tranżazzjonijiet bejn il-gruppi u l-konċentrazzjonijiet tar-riskju. (142) F’ konformita’ mal-punt 34 tal-Ftehim Interistituzzjonali dwar leġiżlar aħjar ( 29 ), l-Istati Membri għandhom jiġu mħeġġa jħejju, għalihom u fl-interess tal-Komunità, it-tabelli tagħhom stess li juru, kemm jista’ jkun possibli, il-korrelazzjoni bejn din id-Direttiva u l-miżuri ta’ traspożizzjoni, u li jippubblikawhom, Billi: ADOTTAW DIN ID-DIRETTIVA:







TABLE OF CONTENTS TITOLU I REGOLI ĠENERALI DWAR L-BIDU U L-EŻERĊIZZJU TA’ ATTIVITAJIET TAL-ASSIGURAZZJONI DIRETTA U R-RIJASSIGURAZZJONI KAPITOLU I Is-suġġett, il-kamp ta’ applikazzjoni u definizzjonijiet u TAQSIMA 1 Is-suġġett u l-kap ta’ applikazzjoniu TAQSIMA 2 Esklużjonijiet mill-kamp ta’ applikazzjoni Subtaqsima 1 Ġenerali Subtaqsima 2 Assigurazzjoni mhux tal-ħajja Subtaqsima 3 Assigurazzjoni tal-ħajja Subtaqsima 4 Riassigurazzjoni TAQSIMA 3 Definizzjonijiet KAPITOLU II Il-bidu tan-negozju KAPITOLU III Awtoritajiet superviżorji u regoli ġenerali KAPITOLU IV Kondizzjonijiet li jirregolaw in-negozju TAQSIMA 1 Responsabbiltà tal-korp amministrattiv, maniġerjali jew superviżorju TAQSIMA 2 Sistema ta’ governanza TAQSIMA 3 Żvelar pubbliku TAQSIMA 4 Holdings li jikkwalifikaw TAQSIMA 5 Is-segretezza professjonali, skambju ta’ informazzjoni u l-promozzjoni tal-konverġenza superviżorja TAQSIMA 6 Id-dmirijiet tal-awdituri KAPITOLU V L-eżerċizzju ta’ attivitajiet tal-assigurazzjoni tal-ħajja u assigurazzjoni mhux tal-ħajjau KAPITOLU VI U uregoli relatati mal-valutazzjoni ta’ attivi u passivi, dispożizzjonijiet tekniċi, fondi proprji, kapital rekwiżit għas-solvibbiltà, kapital minimu rekwiżit u regoli ta’ investiment TAQSIMA 1 Valutazzjoni tal-attiv u l-passiv TAQSIMA 2 Ir-regoli dwar id-dispożizzjonijiet tekniċi TAQSIMA 3 Fondi proprji Subtaqsima 1 Determinazzjoni tal-fondi proprji Subtaqsima 2 Klassifikazzjoni tal-fondi proprji Subtaqsima 3 Eliġibbiltà tal-fondi proprji TAQSIMA 4 Kapital rekwiżit ghas-solvibbiltà Subtaqsima 1 Dispożizzjonijiet ġenerali għall-kapital rekwiżit għas-solvibbiltà bl-użu ta’ formula standard jew mudell intern Subtaqsima 2 Kapital rekwiżit għas-solvibbiltà – formula standard Subtaqsima 3 Kapital rekwiżit ghas-solvibbiltà – mudelli interni sħaħ u parzjaliu TAQSIMA 5 Rekwiżit kapitali minimu TAQSIMA 6 Investimenti KAPITOLU VII Impriżi tal-assigurazzjoni u tar-riassigurazzjoni f’diffikultà jew f’sitwazzjoni irregolari KAPITOLU VIII Id-dritt ta’ stabbiliment u l-libertà li jiġu pprovduti servizziu TAQSIMA 1 Stabbiliment minn imprizi tal-assigurazzjoni TAQSIMA 2 Il-libertà li jiġu pprovduti servizzi: mill-impriżi tal-assigurazzjoni Subtaqsima 1 Dispożizzjonijiet ġenerali Subtaqsima 2 Responsabbiltà ta’ terzi għar-rigward tal-użu ta’ vetturi bil-mutur TAQSIMA 3 Kompetenzi tal-awtoritajiet superviżorji tal-istat membru ospitanti Subtaqsima 1 Assigurazzjoni Subtaqsima 2 Riassigurazzjoni TAQSIMA 4 Informazzjoni statistika TAQSIMA 5 Trattament tal-kuntratti ta’ fergħat fi proċediment ta’ stralċ KAPITOLU IX Fergħat stabbiliti fil-komunità u li jappartjenu għal impriżi tal-assigurazzjoni jew tar-riassigurazzjoni li l-uffiċċji ewlenin tagħhom huma barra l-komunità TAQSIMA 1 Bidu ta’ negozju TAQSIMA 2 Riassigurazzjoni KAPITOLU X Sussidjarji ta’ impriżi tal-assigurazzjoni u r-riassigurazzjoni rregolati mil-liġijiet ta’ pajjiż terz u l-akkwisti ta’ holdings minn dawn l-impriżi TITOLU II DISPOŻIZZJONIJIET SPEĊIFIĊI GĦALL-ASSIGURAZZJONI U R-RIASSIGURAZZJONI KAPITOLU I Liġi u kondizzjonijiet applikabbli tal-kuntratti diretti tal-assigurazzjoni TAQSIMA 1 Liġi applikabbli TAQSIMA 2 Assigurazzjoni mandatorja TAQSIMA 3 Ġid ġenerali TAQSIMA 4 Kondizzjonijiet għall-kuntratti tal-assigurazzjoni u l-iskali tal-premiums TAQSIMA 5 Informazzjoni għat-titolari ta’ polza Subtaqsima 1 Assigurazzjoni mhux tal-ħajja Subtaqsima 2 Assigurazzjoni tal-ħajja KAPITOLU II Dispożizzjonijiet speċifiċi għall-assigurazzjoni mhux tal-ħajja TAQSIMA 1 Dispożizzjonijiet ġenerali TAQSIMA 2 Koassigurazzjoni komunitarja TAQSIMA 3 L-assistenza TAQSIMA 4 L-assigurazzjoni tal- ispejjeż legali TAQSIMA 5 L-assigurazzjoni tas-saħħa TAQSIMA 6 L-assigurazzjoni kontra l-inċidenti fuq il-post tax-xogħol KAPITOLU III Dispożizzjonijiet speċifiċi għall-assigurazzjoni tal-ħajja KAPITOLU IV Dispożizzjonijiet speċifiċi għar-riassigurazzjoni TITOLU III SUPERVIŻJONI TA’ IMPRIŻI TAL-ASSIGURAZZJONI U TAR-RIASSIGURAZZJONI FI GRUPP KAPITOLU I Superviżjoni tal-grupp: definizzjonijiet, każijiet ta’ applikazzjoni, ambitu u livelli TAQSIMA 1 Definizzjonijiet TAQSIMA 2 Każijiet ta’ applikazzjoni u ambituu TAQSIMA 3 Livelli KAPITOLU II Pożizzjoni finanzjarja TAQSIMA 1 Is-solvibbiltà tal-grupp Subtaqsima 1 Dispożizzjonijiet ġenerali Subtaqsima 2 L-għażla tal-metodu tal-kalkolu u l-prinċipji ġenerali Subtaqsima 3 L-applikazzjoni tal-metodi tal-kalkolu Subtaqsima 4 Metodi ta’ kalkolu Subtaqsima 5 Superviżjoni tas-solvenza tal-grupp għal impriżi tal-assigurazzjoni u tar-riassigurazzjoni li huma s-sussidjarji ta’ kumpannija holding tal-assigurazzjoni jew ta’ kumpannija holding finanzjarja mħallta Subtaqsima 6 Superviżjoni tas-solvibbiltà tal-grupp għal gruppi b’ ġestjoni ta’ riskju ċentralizzata TAQSIMA 2 Konċentrazzjoni tar-riskju u tranżazzjonijiet fost il-gruppu TAQSIMA 3 Ġestjoni tar-riskju u kontroll intern KAPITOLU III Miżuri li jiffaċilitaw is-superviżjoni ta’ grupp KAPITOLU IV Il-pajjiżi terzi KAPITOLU V Il-kumpaniji holding tal-assigurazzjoni b’attività mħallta TITOLU IV IR-RIORGANIZZAZZJONI U L-ISTRALĊ TAL-IMPRIŻI TAL-ASSIGURAZZJONI U KAPITOLU I Ambitu u definizzjonijiet KAPITOLU II Miżuri ta’ riorganizzazzjoni KAPITOLU III Proċeduri tal-istralċ KAPITOLU IV Dispożizzjonijiet komuni TITOLU V DISPOŻIZZJONIJIET OĦRA TITOLU VI DISPOŻIZZJONIJIET TRANŻITORJI U FINALI KAPITOLU I Dispożizzjonijiet tranżitorji TAQSIMA 1 L-assikurazzjoni TAQSIMA 2 Riassigurazzjoni TAQSIMA 3 Assigurazzjoni u riassigurazzjoni KAPITOLU II Dispożizzjonijiet finali ANNESS I KLASSIJIET TA’ ASSIKURAZZJONI MHUX TAL-ĦAJJA A. Klassifikazzjoni tar-riskji skont il-klassijiet tal-assigurazzjoni B. Deskrizzjoni tal-awtorizzazzjonijiet mogħtijin għal aktar minn klassi waħda ta’ assigurazzjoni ANNESS II IL-KLASSIJIET TA’ ASSIKURAZZJONI TAL-ĦAJJA ANNESS III FOROM LEGALI TA’ IMPRIŻI A. Forom ta’ impriża ta’ assigurazzjoni mhux tal-ħajja: B. Forom ta’ assigurazzjoni tal-ħajja: C. Forom tal-impriżi tar-riassikurazzjoni ANNESS IV FORMULA STANDARD TAL-KAPITAL REKWIŻIT GĦAS-SOLVIBBILTÀ (RKS) 1. Kalkolu tar-Rekwiżit Kapitali Bażiku tas-Solvibbiltà 2. Kalkolu tal-modulu ta’ riskju ta’ assigurazzjoni mhux tal-ħajja 3. Kalkolu tal-modulu ta’ riskju ta’ assigurazzjoni tal-ħajja 4. Kalkolu tal-modulu ta’ riskju tas-suq ANNESS V GRUPPI TA’ KLASSIJIET TA’ ASSIKURAZZJONI MHUX TAL-ĦAJJA GĦALL-FINIJIET TAL-ARTIKOLU 159 ANNESS VI Part A Direttivi Revokati b’lista tal-emendi suċċessivi tagħhom (imsemmija fl-Artikolu 310) Part B Lista ta’ limiti ta’ żmien għat-traspożizzjoni fil-liġi nazzjonali (imsemmija fl-Artikolu 310) ANNESS VII TABELLA TAL-KORRELAZZJONIJIET







TITOLU I

REGOLI ĠENERALI DWAR IL-BIDU U L-EŻERĊIZZJU TA’ ATTIVITAJIET TAL-ASSIGURAZZJONI DIRETTA U R-RIJASSIGURAZZJONI







KAPITOLU I

Is-suġġett, il-kamp ta’ applikazzjoni u definizzjonijiet







Taqsima 1

Is-suġġett u l-kap ta’ applikazzjoni

Artikolu 1

Suġġett

Din id-Direttiva tistabbilixxi regoli dwar dan li ġej:

(1) il-bidu u l-eżerċizzju, fi ħdan il-Komunità, tal- attivitajiet ta’ dawk li jaħdmu għal rashom ta’ assigurazzjoni diretta u tar-rijassigurazzjoni;

(2) is-superviżjoni ta’ gruppi tal-assigurazzjoni u tar-rijassigurazzjoni;

(3) ir-rijorganizzazzjoni u l-istralċ tal-impriżi tal-assigurazzjoni diretta.

Artikolu 2

Kamp ta’ applikazzjoni

1. Din id-Direttiva għandha tapplika għall- assigurazzjoni diretta tal-ħajja u mhux tal-ħajja minn impriżi li huma stabbiliti fit-territorju ta’ Stat Membru jew li jixtiequ li jkunu stabbiliti hemmhekk.

Għandha tapplika wkoll għal impriżi tar-rijassigurazzjoni li jeżerċitaw attivitajiet ta’ rijassigurazzjoni biss u li huma stabbiliti fit-territorju ta’ Stat Membru jew lijixtiequ li jiġu stabbiliti fih bl-eċċezzjoni tat-Titolu IV.

2. Fir-rigward tal-assigurazzjoni mhux tal-ħajja, din id-Direttiva għandha tapplika għall-attivitajiet tal-assigurazzjoni mhux tal-ħajja tal-klassijiet stipulati fil-Parti A tal-Anness I. Għall-finijiet tal-ewwel subparagrafu tal-paragrafu 1, l-assigurazzjoni mhux tal-ħajja għandha tinkludi l-attività li tikkonsisti f’assistenza pprovduta lil persuni li jsibu rwieħhom f’diffikultajiet waqt li jivvjaġġaw, waqt li jkunu ‘l bogħod mid-dar tagħhom jew mir-residenza abitwali tagħhom. Għandha tkun tinkludi impenn, għall-ħlas bil-quddiem ta’ premium, li tingħata assistenza immedjata lill-benefiċjarju taħt kuntratt ta’ assistenza meta dik il-persuna tkun tinstab f’diffikultajiet wara li jseħħ każ b’kumbinazzjoni, fil-każijiet u taħt il-kondizzjonijiet stabbiliti fil-kuntratt.

L-għajnuna tista’ tinkludi l-provvista ta’ benefiċċji bi flus jew in natura. Il-provvista ta’ benefiċċji in natura tista’ wkoll tiġi effettwata permezz tal-persunal u t-tagħmir tal-persuna li tipprovdihom.

L-attività ta’ assistenza għandha tkopri servicing, manutenzjoni, servizz ta’ wara l-bejgħ jew sempliċement l-indikazzjoni jew l-għotja ta’ assistenza bħala intermedjarja.

3. Fir-rigward tal-assigurazzjoni tal-ħajja, din id-Direttiva għandha tapplika:

(a) għall-attivitajiet tal-assigurazzjoni tal-ħajja li ġejjin meta huma fuq bażi kuntrattwali: (i) l-assigurazzjoni tal-ħajja, li tinkludi l-assigurazzjoni dwar is-soppravivenza sa età stipulata biss, l-assigurazzjoni fuq il-mewt biss, l-assigurazzjoni dwar soppravivenza sa età stipulata jew mewt aktar kmieni, l-assigurazzjoni tal-ħajja bir-ritorn ta’ premium, l-assigurazzjoni taż-żwieġ u l-assigurazzjoni fuq il-ħlas (twelid); (ii) l-annwitajiet; (iii) l-assigurazzjoni supplementari kuntrattata bħala żieda mal-assigurazzjoni tal-ħajja l-assigurazzjoni kontra l- korriment personali inkluża l-inkapaċità għall-impieg, l-assigurazzjoni kontra l-mewt li tirriżulta minn inċident, u l-assigurazzjoni kontra d-diżabbiltà li tirriżulta minn inċident jew mard; (iv) it-tipi tal-assigurazzjoni permanenti tas-saħħa li mhix suġġett għall-kanċellament li teżisti bħalissa fl-Irlanda u fir-Renju Unit;

(b) għall-operazzjonijiet li ġejjin, meta huma fuq bażi kuntrattwali, sa fejn huma suġġetti għal superviżjoni mill-awtoritajiet responsabbli għas-superviżjoni ta’ assigurazzjoni privata: (i) operazzjonijiet fejn assoċjazzjonijiet ta’ abbonati huma stabbiliti bl-għan li jikkapitalizzaw il-kontribuzzjonijiet tagħhom konġuntament u sussegwentement jiddistribwixxu l-attivi hekk akkumulati fost is-soppravissuti jew fost il-benefiċjarji tal-mejtin (tontini); (ii) operazzjonijiet ta’ għoti lura ta’ kapital ibbażat fuq kalkolu attwarji fejn, b’ritorn għal pagamenti singoli jew perjodiċi miftiehma bil-quddiem, jittieħdu impenni ta’ durata u ammont speċifikat; (iii) amministrazzjoni ta’ gruppi ta’ fondi ta’ pensjoni li tinkludi l-amministrazzjoni tal-investimenti, u b’mod partikolari l-attivi li jirrappreżentaw ir-riżervi ta’ korpi li jeffettwaw pagamenti fuq mewt jew soppravivenza jew fil-każ ta’ skontinwità jew waqfien ta’ attività; (iv) l-operazzjonijiet imsemmija fil-punt (iii) meta huma akkumpanjati b’assigurazzjoni li tkopri jew il-konservazzjoni ta’ kapital jew pagament ta’ mgħax minimu; (v) l-operazzjonijiet imwettqa minn impriżi tal-assigurazzjoni tal-ħajja bħal dawk imsemmija fil-Kapitolu 1, it-Titolu 4 tal-Ktieb IV tal-“Code des assurances” Franċiż.

(ċ) għall-operazzjonijiet li jirrelataw mat-tul tal-ħajja tal-bniedem li huma preskritti jew previsti f’leġislazzjoni ta’ assigurazzjoni soċjali, safejn huma effettwati jew amministrati minn impriżi tal-assigurazzjoni tal-ħajja għar-riskju proprju skont il-liġijiet ta’ Stat Membru.







Taqsima 2

Esklużjonijiet mill-kamp ta’ applikazzjoni







Subtaqsima 1

Ġenerali

Artikolu 3

Sistemi statutorji

Bla ħsara għall-punt (c) tal-Artikolu 2(3), din id-Direttiva ma għandhiex tapplika għall- assigurazzjoni li tifforma parti minn sistema statutorja ta’ sigurtà soċjali.

Artikolu 4

Esklużjoni mill-kamp ta’ applikazzjoni abbażi ta’ daqs

1. Bla ħsara għall-Artikoli 3 u l-Artikoli 5 sa 10, din id-Direttiva m’għandhiex tapplika għal impriża tal-assigurazzjoni li tissodisfa dawn il-kondizzjonijiet kollha:

(a) id-dħul mill-premium gross annwali li ddaħħal fil-kontijiet tagħha l-impriża ma jaqbiżx EUR 5 miljun;

(b) it-total tad-dispożizzjonijiet tekniċi tal-impriża, gross mill-ammonti irkuprabbli minn kuntratti ta’ riassigurazzjoni u strumenti ta’ għan speċjali, kif imsemmi fl-Artikolu 76, ma jaqbiżx il-EUR 25 miljun;

(ċ) fejn l-impriża tkun il-proprjetà ta’ grupp, it-total tad-dispożizzjonijiet tekniċi tal-grupp definit bħala gross tal-ammonti irkuprabbli minn kuntratti ta’ riassigurazzjoni u strumenti ta’ għan speċjali ma jaqbiżx il-EUR 25 miljun;

(d) in-negozju tal-impriża ma jinkludix attivitajiet ta’ assigurazzjoni jew riassigurazzjoni li jkopru responsabbiltà, kreditu u assigurazzjoni ta’ garanzija għar-riskji, sakemm ma jkunux riskji anċillari fis-sens tal-Artikolu 16(1);

(e) in-negozju tal-impriża ma jinkludix operazzjonijiet ta’ riassigurazzjoni li jaqbżu l-EUR 0,5 miljun tad-dħul mill-premium gross miktub tagħha jew l-EUR 2,5 miljum tar-riżervi tekniċi grossi tagħha tal-ammonti irkuprabbli minn kuntratti ta’ riassigurazzjoni u strumenti bi għan speċjali, jew iktar minn 10 % tad-dħul mill-pimjum gross tagħhom jew iktar minn 10 % tar-riżervi tekniċi gross tal-ammonti irkuprabbli tagħhom minn kuntratti ta’ riassigurazzjoni u strumenti ta’ għan speċjali.

2. Jekk kwalunkwe wieħed mill-ammonti stipulati fil-paragrafu 1 jinqabeż għal tliet snin konsekuttivi din id-Direttiva għandha tapplika b’effett mir-raba’ sena.

3. B’deroga mill-paragrafu 1, din id-Direttiva għandha tapplika għall-impriżi kollha tal-assigurazzjoni li jitolbu awtorizzazzjoni biex iwettqu attivitajiet ta’ assigurazzjoni u ta’ riassigurazzjoni li d-dħul mill-premiums gross annwali tagħhom jew ir-riżervi tekniċi gross tagħhom tal-ammonti irkuprabbli minn kuntratti ta’ riassigurazzjoni u Strumenti ta’ Għan speċjali huma mistennija li jaqbżu l-ammonti stipulati fil-paragrafu 1 fil-ħames snin ta’ wara.

4. Din id-Direttiva għandha tieqaf tapplika għal dawk l-impriżi ta’ assigurazzjoni li l-awtorità superviżorja tkun verifikat li jissodisfaw il-kondizzjonijiet kollha li ġejjin:

(a) l-ebda wieħed mill-limiti stipulati fil-paragrafu 1 ma ġie maqbuż fit-tliet snin konsekuttivi ta’ qabel; u

(b) l-ebda wieħed mill-limiti stipulati fil-paragrafu 1 mhux mistenni li jinqabeż matul il-ħames snin ta’ wara.

Sakemm l-impriża tal-assigurazzjoni kkonċernata twettaq l-attivitajiet f’konformità mal-Artikoli 145 sa 149, l- paragrafu 1 ta’ dan l-Artikolu m’għandux japplika.

5. Il-paragrafi 1 u 4 m’għandhomx jipprevjenu impriża milli tapplika għall-awtorizzazzjoni jew milli tkompli tkun awtorizzata skont din id-Direttiva.







Subtaqsima 2

Assigurazzjoni mhux tal-ħajja

Artikolu 5

Operazzjonijiet

Fir-rigward tal-assigurazzjoni mhux tal-ħajja, din id-Direttiva m’għandhiex tapplika għall-operazzjonijiet li ġejjin:

(1) operazzjonijiet ta’ suffraġju ta’ kapital, kif definiti mil-liġi f’kull Stat Membru;

(2) operazzjonijiet ta’ istituzzjonijiet provvidenti u ta’ benefiċċju reċiproku li l-benefiċċji tagħhom ivarjaw skont ir-riżorsi disponibbli u li jeħtieġu lil kull wieħed mill-membri tagħhom li jikkontribwixxi bir-rata uniformi;

(3) operazzjonijiet imwettqa minn organizzazzjonijiet li ma jkollhomx personalità ġuridika bl-iskop li jipprovdu kopertura reċiproka għall-membri tagħhom mingħajr ma jkun hemm pagamenti ta’ premium u jew kostituzzjoni ta’ riżervi tekniċi; jew

(4) operazzjonijiet ta’ esportazzjoni ta’ assigurazzjoni ta’ kreditu ta’ jew garantiti mill-Istat, jew meta l-Istat ikun l-assiguratur.

Artikolu 6

Assistenza

1. Din id-Direttiva ma għandhiex tapplika għal attività ta’ assistenza li twettaq il-kondizzjonijiet kollha li ġejjin:

(a) l-assistenza tkun ipprovduta fil-każ ta’ xi inċident jew waqfien li jinvolvi vettura tat-triq meta l-inċident jew il-waqfien iseħħ fit-territorju tal-Istat Membru tal-impriża li tipprovdi l-kopertura;

(b) ir-responsabbiltà għall-assistenza tkun limitata għall-operazzjonijiet li ġejjin: (i) servizz fuq il-post għal waqfien minħabba ħsara li għalih l- impriża li tipprovdi kopertura tuża, fil-biċċa l-kbira taċ-ċirkostanzi, il-persunal u t-tagħmir tagħha; (ii) il-ġarr tal-vettura għall-eqreb lokalità jew dik l-iktar xierqa fejn jistgħu jitwettqu t-tiswijiet u possibilment l-akkumpanjament, normalment bl-istess mezzi ta’ assistenza, tax-xufier u l-passiġgieri għall-eqreb lokalità minn fejn huma jkunu jistgħu jkomplu bil-vjaġġ tagħhom b’mezzi oħrajn; u (iii) fejn ikun previst mill-Istat Membru ta’ domiċilju tal-impriża li tipprovdi l-kopertura, il-ġarr tal-vettura, possibilment akkumpanjata mix-xufier u l-passiġġġieri, lejn id-dar tagħhom, il-post tat-tluq jew tad-destinazzjoni oriġinali fl-istess Stat; u

(ċ) l-assistenza ma tkunx imwettqa minn impriża suġġetta għal din id-Direttiva.

2. Fil-każijiet imsemmija fil-punti (i) u (ii) tal-punt (b) tal-paragrafu 1, il-kondizzjoni li l-inċident jew il-waqfien minħabba ħsara għandu jkun seħħ fit-territorju tal-Istat Membru tal- impriża li tipprovdi l-kopertura ma għandhiex tkun applikabbli meta l-benefiċjarju jkun membru tal-korp li qed tipprovdi l-kopertura u s-servizz ta’ waqfien minħabba ħsara jew il-ġarr tal-vettura jkun ipprovdut sempliċement fuq preżentazzjoni ta’ karta ta’ sħubija, mingħajr ma jitħallas premium addizzjonali, minn korp simili fil-pajjiż ikkonċernat fuq il-bażi ta’ ftehim reċiproku, (jew, fil-każ tal- Irlanda u r-Renju Unit, meta l-operazzjonijiet ta’ assistenza jkunu pprovduti minn korp singolu li jopera fiż-żewġ Stati.

3. Din id-Direttiva ma tapplikax fil-każ ta’ operazzjonijiet imsemmija fil-punt (iii) tal-punt (b) tal-paragrafu 1, fejn ikun seħħ l-inċident jew il-waqfien minħabba ħsara fit-territorju tal-Irlanda jew, fil-każ tar-Renju Unit, fit-territorju tal-Irlanda ta’ Fuq u l-vettura, possibbilment akkumpanjata mix-xufier u l-passigġieri, titwassal sad-dar tagħhom, sal-punt tat-tluq jew sad-destinazzjoni oriġinali f’wieħed jew l-ieħor mit-territorji.

4. Din id-Direttiva ma għandhiex tapplika għal operazzjonijiet ta’ assistenza mwettqa mill-Automobile Club tal-Gran Dukat tal-Lussemburgu meta inċident jew waqfien ta’ vettura fit-triq minħabba ħsara jkunu seħħu barra mit-territorju tal-Gran Dukat tal-Lussemburgu u l-assistenza tikkonsisti fil-ġarr tal-vettura li kienet involuta f ‘dak l-inċident jew li waqfet minħabba ħsara, possibilment akkumpanjata mix-xufier u l-passiġġieri lejn id-dar tagħhom.

Artikolu 7

Impriżi mutwi

Din id-Direttiva ma għandhiex tapplika għal impriżi mutwi li jeżerċitaw attivitajiet tal-assigurazzjoni mhux tal-ħajja u li jkunu kkonkludew ma’ impriżi mutwi oħra ftehim li jipprovdi għal rijassigurazzjoni sħiħa tal-poloz tal-assigurazzjoni maħruġa lilhom jew li taħthom l-impriża li taċċetta għandha tissodisfa l-obbligazzjonijiet ikkawżati taħt dawn il-poloz minflok l-impriża li ċċedi. F’dan il-każ l-impriża li taċċetta għandha tkun suġġetta għar-regoli ta’ din id-Direttiva.

Artikolu 8

Istituzzjonijiet

Din id-Direttiva ma għandhiex tapplika għall-istituzzjonijiet li ġejjin li jeżerċitaw attivitajiet tal-assigurazzjoni mhux tal-ħajja sakemm l-istatuti tagħhom jew il-liġi applikabbli ma jkunux emendati fir-rigward ta’ kapaċità:

(1) fid-Danimarka, Falck Danmark;

(2) fil-Ġermanja, l-istituzzjonijiet semipubbliċi li ġejjin: (a) Postbeamtenkrankenkasse, (b) Krankenversorgung der Bundesbahnbeamten;

(3) fl-Irlanda, the Voluntary Health Insurance Board;

(4) fi Spanja, il-Consorcio de Compensación de Seguros.







Subtaqsima 3

Assigurazzjoni tal-ħajja

Artikolu 9

Operazzjonijiet u attivitajiet

Fir-rigward tal-assigurazzjoni mhux tal-ħajja, din id-Direttiva m’għandhiex tapplika għall-operazzjonijiet u l-attivitajiet segwenti:

(1) operazzjonijiet ta’ istituzzjonijiet provvidenti u ta’ benefiċċju reċiproku li l-benefiċċji tagħhom ivarjaw skont ir-riżorsi disponibbli u li jeħtieġu lil kull wieħed mill-membri tagħhom li jikkontribwixxi bir-rata uniformi xierqa;

(2) operazzjonijiet imwettqa minn organizzazzjonijiet, barra impriżi msemmija fl-Artikolu 2, li l-mira tagħhom hi li jipprovdu benefiċċji għal persuni impjegati jew li jaħdmu għal rashom li jappartjenu għal impriżi jew grupp ta’ impriżi, jew negozju jew grupp ta’ negozji, fil-każ ta’ mewt jew soppravivenza jew ta’ skontinwità jew waqfien ta’ attività, kemm jekk l-impenni li joriġinaw minn dawn l-operazzjonijiet huma kompletament koperti fil-ħinijiet kollha b’dispożizzjonijiet matematiċi u kemm jekk le;

(3) l-attivitajiet ta’ pensjoni ta’ impriżi tal-assigurazzjoni ta’ pensjoni preskritti. fl-Att tal-Pensjoni tal-Impjegati (TyEL) u leġislazzjoni Finlandiża oħra relatata sakemm: (a) kumpanniji tal-assigurazzjoni ta’ pensjoni li diġà taħt il-liġi Finlandiża huma obbligati li jkollhom sistemi ta’ kontabbiltà u ġestjoni separati għall-attivitajiet tagħhom tal-pensjoni, mill-1 ta’ Jannar 1995, jistabbilixxu entitajiet ġuridiċi separati biex jitwettqu dawk l-attivitajiet; u (b) l-awtoritajiet Finlandiżi jippermettu, b’mod mhux diskriminatorju, lil ċittadini u kumpaniji kollha ta’ Stati Membri biex isegwu skont il-leġislazzjoni Finlandiża l-attivitajiet speċifikati fl-Artikolu 2 relatati ma’ dik l-eżenzjoni kemm permezz ta’ dritt ta’ proprjetà jew parteċipazzjoni f’kumpannija jew grupp jew bis-saħħa ta’ ħolqien jew parteċipazzjoni ta’ kumpaniji jew gruppi ġodda ta’ assigurazzjoni, inklużi kumpaniji tal-assigurazzjoni ta’ pensjoni.

Artikolu 10

Organizzazzjonijiet, impriżi u istituzzjonijiet

Fir-rigward tal-assigurazzjoni tal-ħajja, din id-Direttiva għandha tapplika għall-organizzazzjonijiet, impriżi u istituzzjonijiet:

(1) organizzazzjonijiet li jieħdu fuqhom li jipprovdu benefiċċji biss fil-każ ta’ mewt, meta l-ammont ta’ dawn il-benefiċċji ma jeċċedix l-ispejjeż medji tal-funeral għal mewt waħda jew meta l-benefiċċji huma pprovduti in natura;

(2) il-“Versorgungsverband deutscher Wirtschaftsorganisationen” fil-Ġermanja, sakemm l-istatuti tagħha mhumiex emendati fir-rigward tal-kamp ta’ applikazzjoni tal- kapaċità tagħha;

(3) il-“Consorcio de Compensación de Seguros” fi Spjanja, sakemm l-istatuti tiegħu mhumiex emendati fir-rigward tal-kamp ta’ applikazzjoni tal-attivitajiet jew il- kapaċità tagħha;







Subtaqsima 4

Riassigurazzjoni

Artikolu 11

Rijassigurazzjoni

Fir-rigward ta’ rijassigurazzjoni, din id-Direttiva ma għandhiex tgħodd għall-attività tar-rijassigurazzjoni mwettqa jew garantita bis-sħiħ mill-gvern ta’ Stat Membru meta dak il-gvern qiegħed jaġixxi, għal raġunijiet ta’ interess pubbliku sostanzjali, fil-kapaċità ta’ rijassiguratur meta jkun falla kull tentattiv ieħor, inkluż f’ċirkostanzi fejn rwol bħal dan huwa meħtieġ minn sitwazzjoni fis-suq fejn mhux possibbli li tinkiseb kopertura kummerċjali adegwata.

Artikolu 12

Impriżi tar-rijassigurazzjoni li jagħlqu l-attività tagħhom

1. Impriżi tar-rijassigurazzjoni li sal-10 ta’ Diċembru 2007 ikunu waqfu jwettqu kuntratti tar-rijassigurazzjoni ġodda u jamministraw b’mod esklussiv il-portafoll eżistenti tagħhom sabiex ittemmu l-attività tagħhom ma għandhomx ikunu suġġetti għal din id-Direttiva.

2. L-Istati Membri għandhom jagħmlu lista tal-impriżi tar-rijassigurazzjoni kkonċernati u jibagħtu dik il-lista lill-Istati Membri l-oħra kollha.







Taqsima 3

Definizzjonijiet

Artikolu 13

Definizzjonijiet

Għall-fini ta’ din id-Direttiva, għandhom japplikaw id-definizzjonijiet li ġejjin:

(1) “impriża tal-assigurazzjoni” tfisser impriża tal-assigurazzjoni diretta tal-ħajja jew mhux tal-ħajja li rċeviet l-awtorizzazzjoni skont l-Artikolu 14;

(2) “impriża tal-assigurazzjoni ‘captive’” tfisser impriża tal-assigurazzjoni li tkun il-proprjetà ta’ impriża finanzjarja diversa minn impriża tal-assigurazzjoni jew tar-rijassigurazzjoni jew tkun il-proprjetà ta’ grupp ta’ impriżi tal-assigurazzjoni jew tar-rijassigurazzjoni fis-sens tal-punt (c) tal-Artikolu 212(1), jew tkun il-proprjetà ta’ impriża mhux finanzjarja, u li l-iskop tagħha jkun li tipprovdi kopertura assigurattiva esklussivament fir-rigward tar-riskji tal-impriża jew l-impriżi li tagħhom tkun proprjetà jew fir-rigward tar-riskji ta’ impriża jew impriżi tal-grupp li tiegħu tkun membru;

(3) “impriża tal-assigurazzjoni ta’ pajjiż terz” tfisser impriża li jkollha bżonn awtorizzazzjoni bħala impriża tal-assigurazzjoni f’ konformita’ mal-Artikolu 14 kieku l-uffiċċju ewlieni tagħha kien jinsab fil-Komunità;

(4) “impriża tar-rijassigurazzjoni” tfisser impriża li rċeviet awtorizzazzjoni uffiċjali skont l-Artikolu 14 biex twettaq attivitajiet ta’ rijassigurazzjoni;

(5) “impriża tal-assigurazzjoni ‘captive’” tfisser impriża tal-assigurazzjoni, li tkun il-proprjetà ta’ impriża finanzjarja li mhix i